Török Jenő (szerk.)

Esküvőnk

mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Török Jenő (szerk.)

Esküvőnk

A katolikus házasságkötés szertartása

Egyházi jóváhagyással

____________________

A könyv elektronikus változata

Ez a publikáció az azonos című könyv második kiadásának szöveghű elektronikus változata. A könyv 1974-ben jelent meg az Opus Mystici Corporis kiadásában. Az elektronikus változat Valentiny Géza prelátus úr, az Opus Mystici Corporis vezetője, engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzői jog az Opus Mystici Corporis tulajdonában van.

Tartalomjegyzék

Impresszum

Tartalomjegyzék

Előszó helyett. Kedves Ifjú Pár!

Miért egyházi esküvő?

Mire kötelez az egyházi esküvő?

Részvétel az esküvőn

Házasságkötés misén kívül

A házasságkötés szertartása

Házasságkötés mise keretében

Házasságkötés katolikus és meg nem keresztelt jegyes között

Szentírási szövegek esküvőre

Ószövetségi olvasmányok

Szentleckék

Evangéliumok

Egyéb választható liturgikus szövegek

Könyörgések

Zsoltárok

Allelujás és evangélium előtti versek

A gyűrűk megáldása

Esküformák

Egyetemes könyörgések

Felajánló könyörgések

Prefációk

Nászáldás

Áldozási énekek

Áldozás utáni könyörgések

Záró áldás

Függelék: A nagy nap előkészítése

Források

Előszó helyett. Kedves Ifjú Pár!

E kis füzet legyen útravalótok egymásbafonódó közös éltetek nagy napjára: segítsen a közvetlen előkészületben, továbbá magában az öntudatos, tevékeny részvételben s végül legyen emléke is, amelyhez szívesen nyúltok egy-egy házassági évfordulón.

Legyen egyúttal emlékeztető és figyelmeztető is, hogy a házasság szentségét egymásnak kiszolgáltatva szeretetszövetségre léptetek egymással és Istennel: szövetségteknek Krisztus a harmadik tagja, de első helyen; épp ezért a házasságkötés napja csak kezdet és Ígéret, amelynek folytatása illetve beteljesítése az e szeretetszövetség szellemében folyó egész házasélet lesz.

Ehhez kívánja Isten bőséges áldását és kegyelmét

A Kiadó

Miért egyházi esküvő?

Legelőször is tudatosítsátok magatokban – hogy számot adhassatok hitetek felől mindenkor mint keresztények –, hogy miért kötitek meg egyházilag is házasságtokat, amikor azt államilag megkötöttétek?

Azt ma már mindenki természetesnek tartja, hogy az állami – régen polgárinak nevezett – házasságkötés nem csak egyszerű hivatali formalitás, hanem jelentős jogi ténykedés. Ez a kötés adja meg az új párnak társadalmi helyzetét. Most mint pár nyernek elismerést a társadalomtól. Az érvényben levő törvények szabják meg jogaikat és kötelességeiket a társadalomban. A házastársak egymáshoz való jogi viszonya, közös életük egyes mozzanatai, gyermekeik születése és nevelése – ez mind szerepel az állami törvényekben. Feltehetően megismerkedtetek ezekkel a törvényekkel, az állami házasságkötéssel járó jogokkal és kötelességekkel, hitvestársi és majdan szülői felelősségtekkel hazátok felé. Azt is tudjátok – korunk pluralista társadalmában élve –, hogy ismerőseitek, kollégáitok, barátaitok között sokaknál ez a házasságkötés egyetlen formája és nyilván nem egyet közülük meg is fogtok hívni állami házasságkötéstekre.

Ti most egyházi házasságkötésre készültök, a természetes házasságon túl szentségi házasságra kívántok lépni. Ezzel mint házaspár nyertek elismerést az Egyház közösségében, amelynek keresztségtek óta tagjai vagytok. Isten színe elé léptek, meghatalmazott szolgája: papja, és az egyházi közösség – annak két ünnepélyes tanúja – jelenlétében kiszolgáltatjátok egymásnak a házasság szentségét. Ezzel a ténykedéssel a természetes házasság szentségi szövetséggé magasztosul: Krisztus lesz szövetségtek harmadik tagja, de első helyen. Törékeny, veszélyeztetett emberi szereteteket és hűségteket Isten örökkétartó hűséges szeretetéhez kapcsoljátok. Ez a szeretet, mint Isten ajándéka lelketekben él, s mostantól kettőtök szeretetszövetségét kibontakoztatni és kifejleszteni feladatotok és hivatástok. Bízhattok ehhez Isten segítségében, ha tudatosan együttműködtök Istennek lelketek mélyén működő erejével, a szeretettel, és ha éltek az Egyház nyújtotta nagy lehetőségekkel, amelyekről még szólunk.

Ennek persze előfeltétele, hogy hívő keresztények legyetek, mert mindez csak a hitben lehetséges és érthető. Lehet, hogy eddig nem voltatok mindketten hívők, vagy ha igen, nem jártatok, esetleg csak néha a szentmisére, nem járultatok a szentségekhez rendszeresen és nem kerestétek a Szentírást olvasva Isten akaratát. De bármilyen viszonyban is voltatok eddig a hittel, a vallással, az Egyház most is szerető édesanyaként fogad Benneteket éltetek nagy fordulóján, mint egykor a keresztségben, amely lelketekbe oltotta a hit csíráját. Az Egyház most mellettetek akar állani szerelmetekben is, segíteni akar, hogy kibontakozzék annak egész gazdagsága. Lehetséges, hogy amikor saját szerelmeteket, az egymás iránti szeretetet átélitek, ez az élmény felébreszti bennetek a hitet, amely lelketek mélyén szunnyadt és csak egy fuvallatra várt, hogy lángra lobbanjon. Hiszen az Egyház várakozással tekint házasságtok nagy vállalkozása elé. Tudja, hogy egymás iránt érzett szerelmetek mélyén ott él Isten, minden szeretet forrása, Aki maga a Szeretet. Isten teremtette az embert férfivé és nővé, ő akarta, hogy a két egymást kiegészítő ember, az emberpár legyen képmásává, szeretetének látható jelévé. Az Egyház azt is tudatosítani akarja Bennetek, hogy kettőtök szeretetszövetsége egyúttal kép is kell legyen, amelyen meglátszik és megérzik Krisztus önfeláldozó szeretete Egyháza iránt.

Amikor az Egyház így új fényben, a hit fényében mutatja be a természetes, emberi síkon is oly szép hitvesi szövetséget, – amely azonban a természetes síkon, az állami törvények értelmében felbontható – ezt Istenhez kapcsolva, a véglegesség s visszavonhatatlanság igényével lép fel. Az igazi szeretet nem is tűr időbeli korlátozást, nem hátrál meg a nehézségek előtt, szívesen vállal erőfeszítést, lemondást, önmagunk teljes odaadását. Nehéz út ez, amelyen járnotok kell, mert mindig magasabbra kell emelkednetek, önmagatok fölé. A házasság szentsége erőt ad hozzá, hogy egyre jobban szeressétek egymást. Segít benneteket abban, hogy hűségesek maradjatok az Istennek és egymásnak tett ígérethez. Mert a házasság ünnepélyes ígéret Krisztusnak és egymásnak az Egyház előtt, teljes és visszavonhatatlan elkötelezettség arra, hogy egymást egyre jobban szeressétek, egymás mellett jóban és rosszban kitartsatok, komoly elkötelezettség termékenységre és felbonthatatlanságra. Az Egyház most a házasság szentségének kiszolgáltatása előtt azért kínálja fel nektek a bűnbocsánat és irgalom szentségét is (a gyónásban), hogy segítsen benneteket új lapot kezdeni, megújult szívvel megindulni éltetek új fordulóján.

De nem csak most nyújt nektek az Egyház erőforrást, segítséget. Egész házaséletetek folyamán ott vannak az Egyház kegyelmi forrásai, a szentségek, ott a hívek közössége. Ha Isten színe előtt komoly igyekezetben éltek a szeretet szellemében, ha Isten akaratát kutatjátok Krisztus példáját követve, akkor az imádságból, a Szentírás olvasásából, a szentségekhez járulásból – elsősorban a vasárnapi szentmiseáldozaton résztvéve –, és azonos utat járó hívő testvéreitek példájából erőt meríthettek a házasság komoly vállalkozásához. Mert ez a vállalkozás, mint már említettük, feladat és küldetés: kifejleszteni és kibontakoztatni szerelmeteket, egymás személyiségét, kettőtök egymást kiteljesítő közösségét és folytatni azt gyermekeitekben. Mert a házasság szentségét nemcsak a házasságkötéskor kimondott ígéret és eskü teszi, hanem az annak szellemében folyó egész házasélet is.

Minderre kell gondolni, mindezt megfontolni – mert nem volna elég az igazi szentségi házasságkötés szándékához pusztán csak annyi, hogy ünnepélyesebb és díszesebb, vagy a régi családi hagyományhoz alkalmazkodó szertartáson akartok résztvenni. Most még nem késő!

Mire kötelez az egyházi esküvő?

Egymást szeretni, egymás tökéletesedését szolgálni, együtt élni egész életetekben, bármi történjék!

Elfogadni az életadás hivatását, egymás boldogságát szolgáló szeretetben.

Keresztény hitben egész emberré nevelni gyermekeiteket.

Szeretitek egymást. Szabadon választottátok egymást.

Azt gondoljátok; hogy egymásnak vagytok teremtve.

Még mindig gondolkozhattok, és visszavonhatjátok ígéreteteket.

De ha egyszer már összeházasodtatok, egyek vagytok egymással az egész életre. Választástok egész életre szól. Többé vissza nem vonhatjátok, bármi történjék is.

Ez azt jelenti, hogy kölcsönös törekvésben alkalmazkodva, elfogadjátok egymást és mindhalálig hűségesek lesztek egymáshoz.

Ez azt jelenti, hogy megfogadjátok: sohasem váltok el egymástól.

CSAK EZZEL A SZÁNDÉKKAL MENJETEK AZ ESKÜVŐRE!

Ha már összeházasodtatok, egymás iránti szerelmetek növekedni fog, és a hitvesek testi egyesülésében találja legteljesebb kifejezését.

A testi odaadás a házasságban nem a gyönyörűség önző keresése, hanem a szerelem megnyilvánulása. A hitvesek kölcsönös kiteljesedését és az élet adását szolgálja. Irányító szempontja a hitvestársra való tekintet és tapintat, a boldogítani akaró szeretet.

E szeretet külső megnyilvánulásai, így a testi dialógus is, végig kell kísérjék az egész házaséletet. Templomban esküdni annyit jelent, hogy egymást boldogítva gyermekeket akartok, viruló családot.

CSAKIS EZZEL A SZÁNDÉKKAL MENJETEK AZ ESKÜVŐRE!

Gyermekeknek életet adni, ez nem csak annyit jelent, hogy „világra hozzuk” őket. Fel is kell nevelni őket, hogy az egyház, a haza, az emberiség hasznos tagjai legyenek. A keresztség révén fiaitok, leányaitok Isten gyermekeivé lesznek. De nektek kell, Isten segítségével, szívükbe ültetni a hitet, és apránkint kereszténnyé nevelni őket.

Ez hozzátartozik keresztény szülői hivatástokhoz, éppúgy, amint magyar szülői kötelességtek gyermekeiteknek a magyarság tudatát, szeretetét, kultúráját átadni.

E nevelés főtitka a jó példa és a szeretet légköre.

CSAKIS EZZEL A SZÁNDÉKKAL MENJETEK AZ ESKÜVŐRE!

Részvétel az esküvőn

A jegyespár szolgáltatja ki egymásnak a házasság szentségét.

Stílszerű és logikus, hogy a jegyesek nem kívánnak merőben passzív szemlélők lenni, hanem nagykorú keresztényekként öntevékenyen vesznek részt az esküvői liturgiában. És mert az Egyház közösségében folyik majd házaséletük is, a hozzájuk közelállók tevékeny bekapcsolódását is szívesen veszik. Ehhez gyakorlati segítséget nyújt füzetünk:

1. Alkalmat ad a szertartás áttanulmányozására, a kívülről mondandó szövegek megtanulására, az egész szertartás követésére.

2. A lehetőség keretei között a jegyespár teljesen ízlése szerint választhatja ki a felolvasandó szentírási szövegeket (olvasmány, lecke), – a templomi felolvasáshoz is használhatók ezek – továbbá a szertartás változó részeit, az általános könyörgéseket stb. Kiválaszthatják – az eskető pappal egyetértésben – az evangéliumi szöveget, amely a homilia alapjául szolgál.

A jegyesek az esküvői szertartásnak alakítását jó előre fontolják meg egymás között, majd idejekorán keressék fel eskető lelkészüket, akivel majd közösen kialakíthatják a végleges tervet a helyi adottságok figyelembevételével.

Elsősorban azt kell eldönteniök, hogy szentmise keretében, vagy azon kívül menjen végbe az esküvő.

Öntudatos, hitüket gyakorló és rendszeresen a szentségekhez járuló hívek számára a szentmise keretében folyó esküvő a legtermészetesebb. Magától értetődő, hogy ezen maguk is megáldoznak – ami két szín alatt lehetséges, sőt lehetőleg hozzátartozóik és barátaik egy része is.

Amennyiben bármi okból szentmisén kívül kell az esküvőt megtartani, itt is mód van rá, hogy a házaspár és a résztvevők megáldozzanak.

Rendszeresen gyakorló hívők, akik életük e nagy fordulóját mégis szentmisével akarják megünnepelni, de ez külső okokból nem lehetséges, az esküvő reggelén maguk, vagy szűk családi körben is részt vehetnek a szentmisén, amelyet e célra ajánlanak fel. Itt is lehetőség nyílik a maguk és hozzátartozóik számára a tevékeny belekapcsolódásra. Valami megvalósítható abból, amit a következőkben a szentmise keretében történő esküvőnél megemlítünk.

Házasságkötés szentmise keretében

A következő tevékeny bekapcsolódási lehetőségekre hívjuk fel a figyelmet a szentmisével kapcsolatban:

Az előre kiválasztott olvasmányt és szentleckét a jegyesek vagy a tanúk illetve hozzátartozók olvassák.

Az egyetemes könyörgések bevezetését és befejezését a pap mondja, de a lektor által olvasandó imaszándékokat alkalmasan mondják – előzetes felosztás alapján és kiosztott szövegekkel – a hozzátartozók, barátok. Ha a templom jó akusztikájú, vagy kicsi, nem okvetlenül kell a mikrofonhoz menniök, hanem igen alkalmasan mondhatják a hívek között szétszórtan, saját helyükről. Ez jól kidomborítja a közösségi jelleget.

A felajánláskor a házaspár nyújthatja át a kenyeret és bort. Ministráns viheti nekik az előkészítő asztalról és ők viszik fel az oltárhoz, esetleg a pap jön hozzájuk és veszi át tőlük.

A békeköszöntés alkalmával, miután a pap kézszorítással átadta ezt a házaspárnak, vagy pedig enélkül is, a felszólítás után („Engesztelődjetek ki szívből egymással”) az ifjú házaspár megcsókolja egymást, majd kézfogással mindegyikük a tanújának adja tovább a köszöntést, ezek ismét a szülőknek, akik a rokonságnak adják tovább, majd miközben a tanúk az első padsor szélén ülő hívőknek is átadják, akik azután tovább adják a békeköszöntést.

A szentáldozás a házaspár számára feltétlenül – de lehetőleg a legközelebbi családtagok és tanúk számára szintén – két szín alatt történhetik.

A miseénekeket is ki lehet választani az eskető pappal egyetértésben.

Házasságkötés misén kívül

Itt magába a szertartásba való személyes bekapcsolódás néhány mozzanatát említjük:

1. Az előkészítéshez is felhívhatjuk néhány nem jelentéktelen apróságra a figyelmet:

Az eskető pappal való beszélgetéskor a szövegek kiválasztása kapcsán megemlíthetik a jegyesek, hogy milyen személyes jellegű mozzanatokra vennének szívesen utalást a szentbeszéd során. Az eskető lelkész, aki bizonyára személyhez szóló mondanivalóval fordul az új párhoz, biztos szívesen fogadja ezt, mert ezzel személyesebb színt kölcsönözhet szavainak s jobb meghallgatásra is tarthat számot a családtagok, ismerősök körében. Különösen akkor indokolt ez, ha az eskető pap nem ismeri személyesen a jegyeseket és családjukat.

A feszületet, amelyre esküdni fognak, kérjék esküvői ajándékul s ez a feszület emlékeztetni fogja őket hálószobájuk falán esküvőjükre.

Nem kell megfeledkezni virágokról sem az oltárra, egy családi fényképezőről, sőt esetleg egy magnetofon készülékről sem, megörökítésül. Gondolni lehet énekszám vagy zenei betét kiválasztására is.

2. Ami magát a szertartást illeti, ide is vonatkozik az, amit fentebb a mise keretében történő részvételről említettünk az olvasmányok, szentlecke felolvasásával és az egyetemes könyörgésekkel, továbbá a szentáldozással kapcsolatban.

A szertartás végén, kivonuláskor – akár mise keretében vagy azon kívül volt az – a templom kijáratához vagy egyéb alkalmas helyre kell vonulni, hogy a gratuláció ne az oltárnál történjék. Szép szokás, ha a pap a feszülettel a kezében stólája végeit a házasoknak nyújtva s kissé mögöttük menve kíséri ki őket – mintegy az új élet kapujába.

(Az egész esküvő előkészítésének, megszervezésének külső – nem liturgikus – mozzanatairól külön szólunk. Lásd a Függelékben.)

Házasságkötés misén kívül

BEVONULÁS A TEMPLOMBA

1. Az eskető pap – karingben stólával (pluviáléval) – a ministránsokkal együtt a templomajtóhoz vonul. Üdvözli a jegyespárt, és kifejezésre juttatja, hogy az egyház együtt örvend velük. Majd elindul a menet az oltár felé: a ministránsok, a pap és a násznép a helyi szokásnak megfelelő sorrendben. A bevonulás alatt alkalmas kezdő éneket énekelnek.

2. A fogadás szertartása el is hagyható. Ilyen esetben a násznép megérkezése után a pap a ministránsokkal kivonul az oltárhoz.

BEVEZETŐ RÉSZ

A pap az oltár előtt állva és a jegyespár felé fordulva keresztet vet, és mondja:

Az Atya, a Fiú és a Szentlélek nevében.

Hívek:

Ámen.

Pap:

Kegyelem néktek és békesség Atyánktól, az Istentől, és Urunktól, Jézus Krisztustól!

Hívek:

És a te lelkeddel!

Pap:

Könyörgünk!

(Rövid csend: kéréseinkre gondolunk.)

Amikor az emberi nemet teremtetted, azt akartad, hogy a férfi és a nő eggyé legyen. E híveidet, akik most egymással életszövetségre kívánnak lépni, kösd össze a szeretet egyesítő kötelékével; hogy akiket a termékeny szeretet szolgálatára hívtál, legyenek a te nagy szereteted tanúi a világban! A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten, mindörökkön-örökké.

Hívek:

Ámen.

AZ IGE LITURGIÁJA

Az ige liturgiáját úgy végzik, mint a szentmisében. Három szentírási szakasz hangozhat el (olvasmány, szentlecke, evangélium).

OLVASMÁNY Jeremiás próféta könyvéből

(31, 31-32a. 33-34a)

(Isten szövetsége választott népével: a hitvestársi hűség jelképe.)

Így szól az Úr: „Elérkezik az az idő, hogy új szövetségre lépek választott népemmel. Nem olyan szövetségre, mint amilyent atyáikkal akkor kötöttem, amikor kézen fogtam őket, hogy kiszabadítsam Egyiptom földjéről.

Hanem ilyen lesz az a szövetség, amelyet majd megkötök népemmel: Ha eljön az ideje – mondja az Úr – a lelkükbe oltom törvényemet, és beleírom a szívükbe. Én Istenük leszek, ők pedig az én népemmé lesznek.

És attól fogva senki sem tanítja többé társát vagy testvérét arra, hogy »Ismerd meg az Urat!«, mert mindannyian ismerni fognak engem, a legkisebbtől a legnagyobbig.” Így szól az Úr.

Lektor:

Ez az Isten igéje.

Hívek:

Istennek legyen hála!

Az OLVASMÁNYOK választható változatait lásd a 35-39. lapon.

ZSOLTÁR

(32, 12 és 18, 20-21, 22)

Boldog nemzet, amelynek Urunk az Istene: – a nép, melyet osztályrészül magának választ!

Az Úr szemmel tartja az istenfélők sorsát: – azokét, akik irgalmát várják.

Nagy az Isten jósága: – betölti az egész világot.

A mi lelkünk az Urat várja, – mert ő segít és megvéd minket.

Őbenne ujjong a szívünk, – szent nevében bízva bízunk.

Nagy az Isten jósága...

Kegyes szemed legyen rajtunk, – amiképpen bízunk benned.

Nagy az Isten jósága...

A ZSOLTÁR többi választható változatát lásd a 25. és 52-55. lapon.

SZENTLECKE Pál apostolnak a korintusiakhoz írt első leveléből (12,31-13,8a)

(A boldog házasélet titka: az áldozatos szeretet.)

Testvéreim! Törekedjetek a legértékesebb kegyelmi ajándékokra! Most ezért egy mindennél magasztosabb utat mutatok nektek.

Beszéljek bár különféle nyelveken, szóljak akár az angyalok nyelvén: ha szeretet nincs bennem, csak zengő érc és pengő cimbalom vagyok.

Tudjam bár csodálatosan hirdetni az Isten igéjét, ismerjek bár minden titkot és minden tudományt, legyen bár olyan erős hitem, hogy megmozgassa a hegyeket: ha szeretet nincs bennem, semmi vagyok.

Osszam szét bár egész vagyonomat, sőt vessem oda testemet is úgy, hogy elégjek: ha szeretet nincs bennem, mit sem használ nekem.

A szeretet türelmes, a szeretet jóságos. A szeretet nem féltékeny. Nem kérkedik, nem gőgösködik. Nem kihívó, nem keresi a maga igazát. Haragra nem gerjed, a sértést nem tartja számon.

Nem örül a gonoszságnak, hanem örül az igazság győzelmének. Mindent eltűr, mindent remél, mindent elvisel.

A szeretet nem szűnik meg sohasem.

Lektor:

Ez az Isten igéje.

Hívek:

Istennek legyen hála!

Alleluja! Alleluja!

Aki megmarad a szeretetben, Istenben marad, és Isten lakni fog benne (1Jn 4,16). Alleluja!

Pap:

Az Úr legyen veletek!

Hívek:

És a te lelkeddel!

Pap:

EVANGÉLIUM Szent János könyvéből (15,9-12)

Hívek:

Dicsőség neked, Istenünk!

Búcsúbeszédében – az utolsó vacsorán – Jézus ezt mondta tanítványainak:

Ahogyan az Atya szeret engem, úgy szeretlek én is titeket. Maradjatok meg az én szeretetemben! Ha parancsaimat megtartjátok, megmaradtok az én szeretetemben, mint ahogy én is megtartom Atyám parancsát, és megmaradok az ő szeretetében.

Ezeket azért mondtam el nektek, hogy örömöm teljék bennetek, és a ti örömötök is teljes legyen. Az én parancsom az, hogy úgy szeressétek egymást, ahogy én szeretlek titeket.

Pap:

Ezek az evangélium igéi.

Hívek:

Áldunk téged, Krisztus.

A felolvasó megcsókolja a könyvet, és közben halkan mondja: Az evangélium tanítása legyen bűneink bocsánatára!

HOMILIA

Evangélium után a pap – a szent szövegből kiindulva – homiliát mond a házasság szentségi kegyelméről, a hitvesi szeretet méltóságáról és a házastársak kötelességeiről.

Ezután következik a házasságkötés szertartása a 18. oldalon.

A házasságkötés szertartása

A beszéd után mindenki feláll. A jegyesek az oltár elé állnak a tanúkkal együtt. A pap – az oltár előtt állva – ezekkel vagy más hasonló szavakkal szól a jegyesekhez:

Kedves jegyespár! Eljöttetek ide a templomba, hogy az Úr megpecsételje és megszentelje szívetek szeretetét, egyházának szolgája és a hívek közösségének színe előtt. Krisztus Urunk bőséges áldását adja erre a szeretetre. Egy külön szentség kegyelmével gazdagít és erősít meg titeket, hogy kölcsönös örök hűségben vállalni tudjátok a házastársak szent kötelességeit. A házasság szentségének méltósága őszinte szándékot kíván tőletek.

Feleljetek ezért az Egyház kérdéseire!

Ha két vagy több jegyespár köt házasságot egy szertartás keretében, minden egyes jegyespárhoz külön-külön hangzanak el a házassági szándék kinyilvánítását megelőző kérdések. A szándék (consensus) nyilvánítása is külön-külön történjék! A többi szöveg ilyenkor többesszámban hangzik el, beleértve a nászáldást is.

1. A pap kérdezi a vőlegényt:

N., megfontoltad-e Isten előtt szándékodat, és szabad elhatározásból jöttél-e ide, hogy házasságot köss?

Vőlegény:

Igen.

Pap:

Ígéred-e, hogy leendő feleségedet tiszteled és szereted, míg a halál el nem választ benneteket egymástól?

Vőlegény:

Ígérem.

Pap:

Elfogadod-e a gyermekeket, akikkel Isten megajándékozza házasságtokat?

Vőlegény:

Elfogadom.

Pap:

Ígéred-e, hogy Krisztusnak és az ő egyházának törvényei szerint neveled őket?

Vőlegény:

Ígérem.

A pap megkérdezi a menyasszonyt:

N., megfontoltad-e Isten előtt szándékodat, és szabad elhatározásból jöttél-e ide, hogy házasságot köss?

M.assz.:

Igen.

Pap:

Ígéred-e, hogy leendő férjedet tiszteled és szereted, míg a halál el nem választ benneteket egymástól?

M.assz.:

Ígérem.

Pap:

Elfogadod-e a gyermekeket, akikkel Isten megajándékozza házasságtokat?

M.assz.:

Elfogadom.

Pap:

Ígéred-e, hogy Krisztusnak és az ő egyházának törvényei szerint neveled őket?

M.assz.:

Ígérem.

2. A házasságkötési szándék (consensus) kinyilvánítása.

A pap így szól a jegyesekhez:

Kedves jegyespár! Most következik az a szent pillanat, amikor ünnepélyesen kinyilvánítjátok, hogy egymásnak házastársai akartok lenni.

Fogjátok egymással kezet, és én egybefonódott kezeteket átkötöm stólával annak jeléül, hogy házasságtok Isten előtt felbonthatatlan lesz.

A házasulandók megfogják egymás jobbkezét. A pap átköti kezüket stólával.

A pap kérdezi a vőlegényt:

N., nyilatkozzál Isten és az Anyaszentegyház színe előtt, akarod-e a jelenlévő N.-t feleségül venni?

Vőlegény:

Akarom.

Pap:

Mondd tehát utánam:

N., – Isten szent színe előtt – feleségül veszlek.

A vőlegény megismétli a pap szavait.

A pap megkérdezi a menyasszonyt:

N., nyilatkozzál Isten és az Anyaszentegyház színe előtt, akarsz-e a jelenlévő N.-hez feleségül menni?

M.assz.:

Akarok.

Pap:

Mondd tehát utánam:

N., – Isten szent színe előtt – feleségül megyek hozzád.

A menyasszony megismétli a pap szavait.

3. A pap ezután így szól az új házasokhoz:

Most megkötött házasságtokat az Egyház nevében érvényesnek nyilvánítom, és megáldom az Atya, + a Fiú és a Szentlélek nevében.

Az új házastársak felelik: Ámen.

A pap leveszi kezükről a stólát, majd így folytatja:

Ti pedig, testvéreim, akik itt jelen vagytok, legyetek tanúi e szent életszövetség megkötésének, amely Krisztus Urunk szavai szerint felbonthatatlan: „Amit Isten egybekötött, ember szét ne válassza!” (Mt 19,6)

4. Az új házastársak esküt tesznek a feszületre (a feszületet lehetőleg a tanú tartsa). A pap mondja:

Most pedig, ősi magyar szokás szerint, esküvel is erősítsétek meg azt, amit az imént egymásnak ígértetek! Tegyétek ujjatokat a feszületre, és mondjátok utánam az eskü szavait!

Előbb a férj tesz esküt:

Isten engem úgy segéljen,

Nagyasszonyunk a boldogságos Szűz Mária

és Istennek minden szentjei,

hogy téged, N., szeretlek,

szeretetből veszlek feleségül,

Isten rendelése szerint,

az Anyaszentegyház törvénye szerint,

és téged el nem hagylak,

holtomiglan-holtodiglan

semmiféle bajban.

Isten engem úgy segéljen!

A feleség esküje:

Isten engem úgy segéljen,

Nagyasszonyunk a boldogságos Szűz Mária

és Istennek minden szentjei,

hogy téged, N., szeretlek,

szeretetből megyek hozzád feleségül,

Isten rendelése szerint,

az Anyaszentegyház törvénye szerint,

és téged el nem hagylak,

holtomiglan-holtodiglan

semmiféle bajban.

Isten engem úgy segéljen!

Az esküforma változatait lásd az 56. lapon.

5. A gyűrűk megáldása és átadása.

A pap az új házasok gyűrűit tálcán az oltárra helyezi (vagy a tanú illetve a ministráns kezébe adja, és megáldja:

Áldja meg az Úr ezeket a gyűrűket, amelyeket a kölcsönös szeretet és a hűség jeléül most egymás ujjára húztok!

A GYŰRŰMEGÁLDÁS szövegének többi változatát lásd az 55. lapon.

A pap meghinti szenteltvízzel a gyűrűket, majd így szól:

Csókoljátok meg a hűség gyűrűjét, húzzátok egymás ujjára, és mondjátok utánam:

A férj megcsókolja a gyűrűt, és felesége ujjára húzza, ismételve a pap szavait:

N., – viseld ezt a gyűrűt – szeretetem és hűségem jeléül: – az Atya, – a Fiú – és a Szentlélek nevében!

A feleség megcsókolja a gyűrűt, és férje ujjára húzza, ismételve a pap szavait:

N., – viseld ezt a gyűrűt – szeretetem és hűségem jeléül: – az Atya, – a Fiú – és a Szentlélek nevében!

EGYETEMES KÖNYÖRGÉSEK

Pap:

Kérjük, testvéreim, a mindenható Istent, hogy szentelje meg és halmozza el áldásával az új házastársakat!

Lektor:

1. A Szentháromság egy Isten tartsa meg őket szilárd egységben és életadó szent közösségben!

Hívek:

Kérünk téged, hallgass meg minket!

Lektor:

2. A mennyei Atya gondviselése adjon nekik hosszú életet és bőséges kegyelmeket!

Hívek:

Kérünk téged, hallgass meg minket!

Lektor:

3. Krisztus békéje lakjék szívükben, és töltse el mindazokat, akik hajlékukba lépnek!

Hívek:

Kérünk téged, hallgass meg minket!

Lektor:

4. A Szentlélek egyesítse szívüket a tiszta szeretet elszakíthatatlan kötelékével!

Hívek:

Kérünk téged, hallgass meg minket!

Lektor:

5. A Szentháromság egy Isten fogadja be őket az élet alkonyán az örök boldogságba és végtelen szeretetébe!

Hívek:

Kérünk téged, hallgass meg minket!

Az EGYETEMES KÖNYÖRGÉSEK többi változata az 57. lapon. A pap ezután áttér a Nászáldásnak kitárt kézzel mondandó részére.

AZ ÚJ HÁZASTÁRSAK MEGÁLDÁSA (NÁSZÁLDÁS)

Világ Teremtője, szentséges Atyánk,

a saját képmásodra alkottad a férfit és az asszonyt,

és életközösségüket bőséges áldásoddal akartad gazdaggá tenni.

Az új asszonyért könyörgünk hozzád alázatos szívvel,

ki férjével ezen a napon szent frigyre lépett.

Urunk és Istenünk,

a te bőséges áldásod szálljon reá és hitvestársára,

(hogy boldog házaséletük folyamán

gyermekekkel ékesedjék otthonuk, és gyarapodjék egyházad,)

a te dicséreted zengjék az örömben, és téged keressenek

a bánat idején,

a te segítségedet élvezzék munkájuk közben,

és érezzék, hogy mellettük állasz, ha gondokkal küzdenek!

A hívek közösségében imádkozzanak hozzád,

a világban tegyenek tanúságot rólad,

érjenek szép életkort,

s az itt jelenlevőkkel együtt a mennyei hazába jussanak,

Krisztus, a mi Urunk által.

Hívek:

Ámen.

A NÁSZÁLDÁS többi változatát lásd a 28. és az 59-60. lapon.

A SZERTARTÁS BEFEJEZÉSE

Pap:

Üdvözítőnk parancsára és isteni tanítása szerint így imádkozunk:

(Mindnyájan együtt mondják.)

Miatyánk, ki vagy a mennyekben:

szenteltessék meg a te neved;

jöjjön el a te országod;

legyen meg a te akaratod,

miképpen mennyben,

azonképpen itt a földön is!

Mindennapi kenyerünket

add meg nekünk ma;

és bocsásd meg a mi vétkeinket,

miképpen mi is megbocsátunk

az ellenünk vétkezőknek;

és ne vigy minket a kísértésbe,

de szabadíts meg a gonosztól!

ÁLDOZTATÁS

Ha van ÁLDOZTATÁS, ez a Miatyánk után következik. Az áldoztatás befejeztével hálaadás legyen (szent csend, ima vagy ének), majd egy könyörgés mondandó:

Ha csak az új házasok áldoztak, a könyörgés így hangzik:

Könyörögjünk!

Vendégül láttál minket, Urunk, szent asztalodnál.

Kérünk, hogy akiket a házasság szentsége összekapcsol,

mindig ragaszkodjanak hozzád,

és neved dicsőségét terjesszék az emberek között.

Krisztus, a mi Urunk által.

Hívek:

Ámen.

Ha más hívek is áldoztak, a könyörgés így hangzik:

Könyörögjünk!

Urunk, Istenünk,

a csodálatos Oltáriszentségben

kínszenvedésed emlékezetét hagytad nekünk.

Add meg, kérünk,

hogy szent Tested és Véred titkát buzgón tiszteljük,

és a megváltás gyümölcsében mindig részesüljünk.

Aki élsz és uralkodol mindörökkön-örökké.

Hívek:

Ámen.

A szertartás áldással zárul:

Pap:

A mindenható Atyaisten adja meg nektek örömét, és áldjon meg titeket gyermekeitekben!

Hívek:

Ámen.

Pap:

Isten egyszülött Fia álljon mellettetek irgalmával a jó- és balsorsban!

Hívek:

Ámen.

Pap:

Isten Szentlelke árassza szívetekbe szeretetét mindenkor!

Hívek:

Ámen.

Pap:

És titeket is mindnyájatokat, akik itt együtt vagytok, áldjon meg a mindenható Isten: az Atya, + a Fiú és a Szentlélek!

Hívek:

Ámen.

A pap a templom kijáratáig kísérheti a távozó új házasokat.

Házasságkötés mise keretében

BEVONULÁS A TEMPLOMBA

1. A miséző pap – a szentmiséhez szükséges teljes liturgikus öltözékben – a ministránsokkal együtt a templomajtóhoz vonul. Üdvözli a jegyespárt, és kifejezésre juttatja, hogy az Egyház együtt örvend velük. Majd elindul a menet az oltár felé: a ministránsok, a pap és a násznép, a helyi szokásnak megfelelő sorrendben. A bevonulás alatt éneklik a KEZDŐÉNEKET (az Introitust vagy más megfelelő éneket). A házasulandók és a két tanú számára gondoskodni kell alkalmas ülőhelyről.

2. A fogadás szertartása el is hagyható. Ilyen esetben a pap a ministránsokkal kivonul az oltárhoz.

BEVEZETŐ RÉSZ

A mise a szokott módon, keresztvetéssel és a hívek üdvözlésével kezdődik. Ezt követi a lelkiismeretvizsgálat, a bűnbánati ima. Most következik a KÖNYÖRGÉS.

A nászmise könyörgése:

Pap:

Könyörögjünk!

(Rövid csend: kéréseinkre gondolunk.)

Tekints, Urunk, könyörgésünkre, és áraszd jóságosan kegyelmedet híveidre, akik most házasságot kötnek szent oltárodnál! Legyenek mindig állhatatosak a kölcsönös szeretetben! A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten, mindörökkön-örökké.

Hívek:

Ámen.

A KÖNYÖRGÉS többi változatát lásd az 51. lapon.

AZ IGE LITURGIÁJA

Három olvasmányt vehetünk; ilyenkor az elsőt az Ószövetségből.

OLVASMÁNY ...... könyvéből.

A VÁLASZTHATÓ OLVASMÁNYOK ÁTTEKINTÉSE

1. Mózes I. könyvéből:

A házasság intézményét a Teremtő Isten rendelte.

2. Mózes I. könyvéből:

A férj és feleség: egy emberpár.

3. Mózes II könyvéből:

A szeretett hitvestárs feledteti gondunkat, bánatunkat.

4. Tóbiás könyvéből:

Isten kapcsolja össze a hitvestársak életét és áldásával kíséri.

5. Tóbiás könyvéből:

A házastársak Isten dicsőségét szolgálják gyermekeik által.

6. Az Énekek Énekéből:

Szerelmünkért és boldogságunkért áldozatot is kell hoznunk.

7. Sirák Fia könyvéből:

A jó feleség a családi otthon tündöklő napja.

8. Jeremiás próféta:

Isten szövetsége választott népével: a hitvesi hűség jelképe.

Lektor:

Ez az Isten igéje.

Hívek:

Istennek legyen hála!

ZSOLTÁR

(126, 1, 3 és 5)

Ha csak Isten nem építi a házát – hiába fáradoznak, akik dolgoznak rajta.

Ha Isten nem oltalmazza a várost – hasztalan őrzi az őrség.

Isten építse családunk otthonát – és őrizze meg országunk népét!

Isten ajándéka a gyermek: – Isten támaszt az életből életet.

Boldog ember, akit fiai védenek: – meg nem szégyenülve állja a harcot.

Isten építse családunk otthonát – és őrizze meg országunk népét!

A ZSOLTÁR többi változatát lásd a 16. és az 52-55. lapon.

SZENTLECKE ...... könyvéből.

A VÁLASZTHATÓ SZENTLECKÉK ÁTTEKINTÉSE

1. Szent Pál (Róm):

Azokat, akik Krisztushoz ragaszkodnak, semmi sem szakíthatja el egymástól.

2. Szent Pál (Róm):

Testben-lélekben Istennek szolgálunk.

3. Szent Pál (1Kor):

Az emberi test a Szentlélek temploma.

4. Szent Pál (1Kor):

A boldog házasélet titka: az áldozatos szeretet.

5. Szent Pál (Ef):

A szentségi házasság olyan, mint Krisztus kapcsolata Egyházával.

6. Szent Pál (Kol):

A tökéletes házasságot a szeretet köteléke tartja össze.

7. Szent Péter (1Pt):

Egyetértés, együttérzés és szerető jóindulat a házastársak erényei.

8. Szent János (1Jn):

Ha igazán szeretjük egymást, Isten lakik szívünkben.

9. Szent János (1Jn):

Isten a színtiszta szeretet.

10. Jelenések könyve:

Szent János látomása a mennyei örömünnepről.

Lektor:

Ez az Isten igéje.

Hívek:

Istennek legyen hála!

Alleluja! Alleluja!

Ha szeretjük egymást, Isten megmarad szívünkben – s az iránta való szeretet példás lesz bennünk. (1Jn 4,12) – Alleluja!

Az ALLELUJÁS-VERS többi változatát lásd a 17. és az 55. lapon.

Pap:

Az Úr legyen veletek!

Hívek:

És a te lelkeddel.

Pap:

EVANGÉLIUM Szent János könyvéből.

Hívek:

Dicsőség neked, Istenünk!

A VÁLASZTHATÓ EVANGÉLIUMOK ÁTTEKINTÉSE

1. Szent Máté (5):

A nyolc boldogság.

2. Szent Máté (5):

Krisztus híveinek példás élete, tanúbizonyságtétel.

3. Szent Máté (7):

Házasságunkat Jézus tanítására építsük.

4. Szent Máté (19):

Jézus a házasság felbonthatatlanságáról.

5. Szent Máté (22):

A szeretet parancsa a legfőbb törvény.

6. Szent Márk (10):

Jézus tanítása a házasság felbonthatatlanságáról.

7. Szent János (2):

Jézus a házastársak mellé áll és isteni hatalmával segít.

8. Szent János (15):

Maradjatok meg a szeretetben Krisztus és egymás iránt.

9. Szent János (15):

Az egymást szeretők életüket is készek feláldozni egymásért.

10. Szent János (17):

Az Istenhez ragaszkodás a házasság igazi összetartó kapcsa.

Pap:

Ezek az evangélium igéi.

Hívek:

Áldunk téged, Krisztus.

A felolvasó megcsókolja a könyvet, és közben halkan mondja: Az evangélium tanítása legyen bűneink bocsánatára!

SZENTBESZÉD

Evangélium után a pap – a szent szövegből kiindulva – homiliát mond a házasság szentségi kegyelméről, a hitvesi szeretet méltóságáról és a házastársak kötelességeiről.

A HÁZASSÁGKÖTÉS SZERTARTÁSA

Maga a szertartás ugyanúgy folyik le, mint a misén kívül történő házasságkötésnél. Lásd a 18. lapon.

A gyűrűk megáldása után következnek az Egyetemes Könyörgések, és ha a szentmisében CREDO van, ezt kivételesen az Egyetemes könyörgések után kell mondani.

EGYETEMES KÖNYÖRGÉSEK

Pap:

Kérjük, testvéreim, mennyei Atyánkat, aki minden közösségnek Atyja: hallgassa meg az új házaspárért végzett imádságunkat!

Lektor:

1. Áraszd ki, Urunk, bőségesen a házasság szentségi kegyelmét az új házaspárra!

Hívek:

Kérünk téged, hallgass meg minket!

Lektor:

2. Töltse el, Urunk, az új házasok szívét a sírigtartó hűség és az egymás iránti áldozatos szeretet!

Hívek:

Kérünk téged, hallgass meg minket!

Lektor:

3. Add, Urunk, hogy tiszteljék szent akaratodat, és születendő gyermekeiket áldásodként fogadják!

Hívek:

Kérünk téged, hallgass meg minket!

Lektor:

4. Őrizd meg, Urunk, a házasságra készülőket minden könnyelműségtől; adj nekik szent komolyságot és sok tiszta örömet!

Hívek:

Kérünk téged, hallgass meg minket!

Lektor:

5. Adj, Urunk, minden családnak emberhez méltó hajlékot, és add meg mindazt, ami boldogulásukhoz szükséges!

Hívek:

Kérünk téged, hallgass meg minket!

Lektor:

6. Adj, Urunk, a keresztény családoknak hitet, hűséget és szeretetet, hogy mindig békében éljenek!

Hívek:

Kérünk téged, hallgass meg minket!

Pap:

Urunk és Istenünk, világ kormányzója, családok oltalmazója! Áldd meg ezt az új házaspárt, hogy mindhalálig hűségesek maradjanak hitvestársi és szülői hivatásukhoz! Krisztus, a mi Urunk által.

Hívek:

Ámen.

Az EGYETEMES KÖNYÖRGÉSEK többi változatát lásd a 21. és a 57. lapon.

AZ ÁLDOZAT LITURGIÁJA

Minden úgy folyik, mint rendesen, kivéve a következőket:

FELAJÁNLÁSKOR az új házasok hozhatják az oltárhoz a kenyeret és a bort.

A nászmise-szövegnek saját FELAJÁNLÓ KÖNYÖRGÉSE van:

Urunk, fogadd el jóságosan adományainkat, amelyeket örvendező lélekkel teszünk oltárodra!

Oltalmazd atyai jóságoddal azokat,

akiket a házasság szentségével egybekapcsoltál!

Krisztus, a mi Urunk által.

Hívek:

Ámen.

A FELAJÁNLÓ KÖNYÖRGÉS többi változatát lásd az 58. lapon.

A nászmise-szövegnek saját PREFÁCIÓJA van:

Pap:

Az Úr legyen veletek!

Hívek:

És a te lelkeddel.

Pap:

Emeljük föl szívünket!

Hívek:

Fölemeltük az Úrhoz.

Pap:

Adjunk hálát Urunknak, Istenünknek!

Hívek:

Méltó és igazságos.

Mert bizony méltó és igazságos, illő és üdvös,

hogy mindig és mindenütt hálát adjunk néked,

mi Urunk, szentséges Atyánk, mindenható örök Isten:

Mert te kötötted össze a hitvestársak életét az egyetértés

és a békesség felbonthatatlan köteléke által,

hogy megsokasítsa fogadott fiaidnak számát tiszta, szent

és termékeny házas életük.

Mert gondviselésed és kegyelmed kettős ajándékot készít

számunkra:

emberek születnek a földre, gyarapszik a világ és szépül,

a keresztségben pedig újjászületnek, és így növekszik az

Egyház, Krisztus, a mi Urunk által.

Most ezért az angyalokkal és az összes szentekkel együtt

őáltala zengjük dicsőséged Himnuszát, és vég nélkül mondjuk:

Szent vagy, szent vagy, szent vagy

mindenség Ura, Istene.

Dicsőséged betölti a mennyet és a földet.

Hozsanna a magasságban!

Áldott, aki jön az Úr nevében.

Hozsanna a magasságban!

A PREFÁCIÓ többi változatát lásd az 58-59. lapon.

A MIATYÁNK után – az Embolizmus („Szabadíts meg, kérünk Urunk...”) – elhagyásával a pap az új házasok felé fordulva, összetett kézzel mondja vagy énekli a következő imádságot, a NÁSZÁLDÁST (ha nem mind a két házastárs áldozik, a bevezető rész zárójelbe tett szakasza elhagyható):

Most, Kedves Testvéreim, kérve kérjük Urunkat,

hogy erre a szolgálójára, ki jegyesével házasságra lépett

Krisztusban, árassza jóságosan áldását;

és akiket összeköt ez a szent szövetség,

(Krisztus testének és vérének szentsége által)

szeretetben egy szív és egy lélek legyenek!

Most rövid szünet következik, hogy mindnyájan csendben imádkozhassanak. Utána a pap kiterjesztett kézzel folytatja az imádságot (a következő három bekezdésből kettő elhagyható, hogy csak az maradjon meg, amelyik a leginkább összhangban van a szentmise valamelyik olvasmányával. Idősebb házaspár esetén pedig a könyörgés utolsó bekezdéséből elmaradhat „a termékenység áldásában...” szavakkal kezdődő, zárójelbe tett szakasz.)

A)

Istenünk, te hatalmad erejével a semmiből megteremtetted a világot,

majd miután a mindenség alapjait leraktad, és isteni képmásodra megalkottad az embert,

a férfinak elválaszthatatlan segítőtársul adtad az asszonyt, hogy ne ketten legyenek többé, hanem egy emberként éljenek, és így arra tanítasz minket, hogy nem választhatjuk széjjel, amit akaratod egynek alkotott.

B)

Istenünk, te a hitvesi köteléknek szent és fenséges értelmet adtál:

úgy akartad, hogy a házastársi szövetség Krisztusnak és egyházának szent kapcsolatát jelezze.

C)

Istenünk, te rendelted az asszonyt a férfi mellé, és erre a legősibb emberi közösségre áldást adtál, s bár büntetted ősszüleink vétkét, és vízözönnel sújtottad a bűnös világot, ez az áldás mindvégig megmaradt.

Nézz tehát kegyesen szolgálódra, ki oltalmazó áldásodat kéri a házasélet küszöbén:

a szeretet és a békesség lakjék lelkében, és állhatatosan kövesse azoknak a szent asszonyoknak példáját, akiket a Szentírás magasztal!

A férje bátran hagyatkozzék reá, és elismerve őt egyenlő társának, aki vele a kegyelmi életben is osztozik, méltó tisztelettel legyen iránta, és mindvégig azzal a szeretettel szeresse, amellyel Krisztus szerette egyházát!

Most pedig azért könyörgünk, Uram, hozzád, hogy ezek a szolgáid mindig a hitnek és parancsaidnak útján járjanak, s a házastársi hűséget őrizve, az erkölcsi tisztaság példái legyenek.

Az evangéliumból merített erővel mindenki előtt tanúságot tegyenek Krisztusról, (a termékenység áldásában részesülve bizonyuljanak erényes szülőknek, és fiaiknak fiait mind a ketten láthassák!)

Az életük legyen hosszú és boldog, s a szentek társaságába jussanak a mennybe, Krisztus, a mi Urunk által.

Hívek:

Ámen.

A NÁSZÁLDÁS többi változatát lásd a 22. és az 59. lapon.

A mise a szokásos BÉKE KÖNYÖRGÉSSEL folytatódik. – Utána:

Pap:

Az Úr békéje legyen veletek mindenkor!

Hívek:

És a te lelkeddel!

Pap:

Engesztelődjetek ki szívből egymással!

Hívek:

Legyen békesség köztünk mindenkor!

ÁLDOZÁS

(Az új házastársak és rokonaik, barátaik, két szín alatt áldozhatnak.)

Ha ÁLDOZÁSI ÉNEKET nem énekelnek, azt a pap hangosan felolvassa az új házasok ill. a hívek áldozása előtt, vagy a lektor olvassa fel, miközben a pap áldozik:

Minden időben áldom az Istent,

dicséretét szüntelenül zengi szájam,

Ízleljétek és lássátok, mily jó az Isten hozzánk!

Boldog ember, aki bízik benne (Zsolt 33,1.9).

Húsvéti időben hozzáadandó: Alleluja!

Az ÁLDOZÁSI ÉNEK többi változatát lásd a 61. lapon.

A nászmise-szövegnek saját ÁLDOZÁS UTÁNI KÖNYÖRGÉSE van:

Könyörgünk! (Rövid szünet.)

A szent áldozat kegyelmével

kísérd, Urunk, e házastársakat!

Add, hogy egy szívvel-lélekkel szeressék egymást,

akiket szent közösségbe kapcsoltál,

egy kenyérrel tápláltál,

és egy kehelyből részesítettél!

Krisztus, a mi Urunk által.

Hívek:

Ámen.

Az ÁLDOZÁS UTÁNI KÖNYÖRGÉS többi változatát lásd a 61. lapon.

BEFEJEZÉS

Pap:

Az Úr legyen veletek!

Hívek:

És a te lelkeddel!

A mise végén – a hívek megáldása előtt – a pap külön ünnepélyes ÁLDÁST ad az új házasokra.

Pap:

Istenünk, az örök Atya, őrizzen meg benneteket egyetértésben és kölcsönös szeretetben, hogy Krisztus békéje töltse el lelketeket, és otthonotokban mindig megmaradjon!

Hívek:

Ámen.

Pap:

(Legyetek áldottak gyermekeitekben!) Találjatok az életben őszinte jó barátokra, és éljetek minden emberrel igaz békességben!

Hívek:

Ámen.

Pap:

Isten szeretetéről tanúskodjatok a világban, hogy a szenvedők és a szegények, akikhez jók voltatok, egykor hálásan fogadjanak majd Isten örök hajlékában!

Hívek:

Ámen.

Pap:

És titeket mindnyájatokat, akik itt együtt vagytok, áldjon meg a mindenható Isten az Atya, + a Fiú és a Szentlélek.

Hívek:

Ámen.

Az ÁLDÁS többi változatát lásd a 23. és a 61. lapon.

A pap – vagy a szerpap – összetett kézzel a nép felé fordulva mondja vagy énekli:

A szentmise véget ért. Menjetek békével!

Hívek:

Istennek legyen hála!

A pap a templom kijáratáig kísérheti a távozó új házastársakat.

Házasságkötés katolikus és meg nem keresztelt jegyes között

Katolikus és meg nem keresztelt jegyes házasságkötése történhet akár templomban, akár más alkalmas helyen.

A szertartás a következő eltéréseket mutatja a fentebb, a 18. lapon található szöveggel szemben.

ÜDVÖZLÉS

Így alakul, amennyiben a házasságkötés nem a templomban történik.

Kedves Jegyespár! Eljöttetek ide, hogy az Úr megpecsételje és megszentelje szívetek szeretetét, egyházának szolgája előtt; és hogy az Ő áldásával vállalni tudjátok a kölcsönös örök hűséget, valamint a házastársak többi szent kötelességét. Őszinte szándékotok kifejezésére feleljetek most az egyház kérdéseire!

A KÉRDÉSEK, a házasságkötési SZÁNDÉK kinyilvánítása, valamint a pap által történő ÉRVÉNYESNEK NYILVÁNÍTÁS szövege nem változik.

ESKÜ:

A meg nem keresztelt férj (feleség) így tesz esküt:

Esküszöm, hogy a jelenlevő N.-t szeretem,

szeretetből veszem feleségül

(szeretetből megyek hozzá feleségül),

és hogy őt el nem hagyom

holtomiglan-holtáiglan

semmiféle bajában.

A GYŰRŰK MEGÁLDÁSA ÉS ÁTADÁSA

A körülményekre való tekintettel el is hagyható. A szöveg egyébként azonos, de a gyűrűk ujjra-húzásakor alkalmazható ez a rövidebb szöveg:

N., – viseld ezt a gyűrűt – szeretetem és hűségem jeléül.

EGYETEMES KÖNYÖRGÉSEK – ÁLDÁS

Az új házasok megáldása – a körülmények tekintetbe vételével – el is maradhat. Ha megtartjuk, akkor az EGYETEMES KÖNYÖRGÉSEKKEL kapcsoljuk össze a következő módon:

A pap elmondja valamelyik alkalmas Egyetemes Könyörgés bevezető szavait, vagy helyettük a következő felszólítást:

Most imádkozzunk, Kedves Testvéreim,

ezekért a házastársakért,

és kérve kérjük számukra Isten áldását,

hogy segítségével jóságosan támogassa őket,

mert házasságukat is néki köszönik.

Most vagy „szent csend” következik, hogy a jelenlévők mindnyájan csendben imádkozhassanak, vagy felolvassuk a következő imaszándékokat:

Lektor:

1. Töltse el, Urunk, az új házasok szívét a sírig tartó hűség és az egymás iránti áldozatos szeretet!

Hívek:

Kérünk téged, hallgass meg minket!

Lektor:

2. Add, Urunk, hogy tiszteljék szent akaratodat, és születendő gyermekeiket áldásodként fogadják!

Hívek:

Kérünk téged, hallgass meg minket!

Lektor:

3. Őrizd meg, Urunk, a házasságra készülőket minden könnyelműségtől; adj nekik szent komolyságot és sok tiszta örömet!

Hívek:

Kérünk téged, hallgass meg minket!

Az Egyetemes könyörgések záróimája helyett következhet a házastársak megáldása az itt következő módon.

A pap kitárt kézzel mondja:

Világ teremtője, szentséges Atyánk,

a saját képmásodra alkottad a férfit és az asszonyt,

és életközösségüket bőséges áldásoddal akartad gazdaggá tenni.

Az új asszonyért könyörgünk hozzád alázatos szívvel,

ki férjével ezen a napon szent frigyre lépett.

Urunk és Istenünk!

A te bőséges áldásod szálljon reá és hitvestársára,

hogy boldog házaséletük folyamán

az erkölcsi tisztaság példái legyenek

(és bizonyuljanak erényes szülőknek).

A te dicséretedet zengjék az örömben,

és téged keressenek a bánat idején,

a te segítségedet élvezzék munkájuk közben,

és érezzék, hogy mellettük állasz, ha gondokkal küzdenek.

Az életük legyen hosszú és boldog,

s az itt jelenlévőkkel együtt a mennyei hazába jussanak!

Krisztus, a mi Urunk által.

Hívek:

Ámen.

A SZERTARTÁS BEFEJEZÉSE

Befejezésül elmondhatják a Miatyánkot, vagy – ha az előbbi nászáldás elmaradt – a pap egyéb alkalmas imát mondhat.

Miatyánk, ki vagy a mennyekben:

szenteltessék meg a te neved;

jöjjön el a te országod;

legyen meg a te akaratod,

miképpen mennyben,

azonképpen itt a földön is!

Mindennapi kenyerünket

add meg nekünk ma;

és bocsásd meg a mi vétkeinket,

miképpen mi is megbocsátunk

az ellenünk vétkezőknek;

és ne vigy minket a kísértésbe,

de szabadíts meg a gonosztól!

A Miatyánk után áldást adhat a pap, amelynek a végén e rövidebb formula alkalmazható:

Pap:

És titeket mindnyájatokat, akik itt együtt vagytok, áldjon meg a mindenható Isten!

Hívek.

Ámen.

Szentírási szövegek esküvőre

Ószövetségi olvasmányok

1

OLVASMÁNY Mózes első könyvéből

(1,26-28,31a)

(A házasság intézményét a teremtő Isten rendelte.)

Így szólt az Isten: „Alkossunk embert a mi képünkre és hasonlatosságunkra! Uralkodjék a tenger halain és az ég madarain, a szárazföldi állatokon és a csúszómászókon, vagyis az egész földön.” Meg is teremtette Isten az embert a maga képmására: férfinak és nőnek teremtette.

Azután megáldotta őket, és ezt mondta: „Szaporodjatok és sokasodjatok! Töltsétek be és hajtsátok uralmatok alá a földet! Uralkodjatok a tenger halain, az ég madarain és minden állaton, amely a földön él!”

Isten úgy találta, hogy minden jó, amit alkotott.

2

OLVASMÁNY Mózes első könyvéből

(2,18-24)

(A férj és felesége: egy emberpár.)

Így szólt az Úr Isten: „Nem jó, hogy az ember egyedül van. Alkossuk meg a hozzá illő segítő társat is!”

Megalkotta ugyanis az Úr Isten a földből a föld minden állatát és az ég minden madarát. Odavezette őket Ádámhoz, hogy lássa, minek nevezi el őket. Mert Ádám adott nevet minden élőlénynek. Meg is adta Ádám a nevét minden háziállatnak meg az ég minden madarának és a föld minden vadállatának. Ádámnak azonban nem akadt magához illő segítő társa.

Az Úr Isten tehát mély álmot bocsátott Ádámra, és amikor elaludt, kivette az egyik bordáját, majd hússal töltötte ki a helyét. Azután asszonnyá építette az Úr Isten az oldalbordát, amelyet Ádámból kiemelt, és odavezette az asszonyt Ádámhoz.

Így szólt ekkor Ádám: „Ez most csont az én csontomból, és hús az én húsomból. Nevezzék őt a férfi feleségének, mert a férfiúból vétetett!”

Ezért hagyja el az ember atyját és anyját, feleségéhez ragaszkodik, és ketten egy emberré lesznek.

3

OLVASMÁNY Mózes második könyvéből

(24,48-51.58-67)

(A szeretett hitvestárs feledteti gondunkat és bánatunkat.)

Amikor Ábrahám elküldötte rabszolgáját rokonaihoz, hogy feleséget szerezzen fiának, Izsáknak, a szolga így szólott a kiszemelt leány fivéréhez, Lábánhoz:

„Áldottam az Urat, gazdámnak, Ábrahámnak Istenét, aki a helyes úton vezérelt engem, hogy gazdám rokonának leányát kérjem feleségül a fiának. Ezért tehát, ha kegyességet akartok gyakorolni, és hűséget akartok tanúsítani gazdám iránt, adjátok tudtomra! Ha pedig mást akartok, mondjátok meg azt is, hadd mehessek akár jobbra, akár balra!”

Így felelt erre Lábán meg az atyja, Bátuel: „Az Úr akarta így. Mi nem mondhatunk neked egyebet, csak azt, ami neki tetszik. Rebekka itt áll előtted. Vedd, és menj! Legyen felesége a gazdád fiának, ahogyan az Isten rendelte!”

Odahivatták tehát Rebekkát, és amikor eléjük állt, megkérdezték tőle: „El akarsz-e menni ezzel az emberrel? Azt felelte: „Elmegyek. Elbocsátották tehát őt és vele a dajkáját, valamint Ábrahám rabszolgáját meg a kísérőit. Isten áldását kérték nővérükre, és így szóltak: „Nővérünk, sokasodjál ezerszer ezerre, és ivadékod hódítsa meg ellenségeinek kapuit!”

Erre Rebekka meg szolgáló leányai tevékre szálltak. Követték a férfiút, az pedig sietve haza indult gazdájához.

Ezidőtájt Izsák épp azon az úton sétált, amely az úgynevezett „Élő és látó kútjához” vezet. A Délvidéken lakott ugyanis. Minthogy már esteledett, kiment a mezőre, és ott búsongott anyja halála miatt. Amint felemelte szemét, látta, hogy tevék jönnek a távolban.

Rebekka is megpillantotta Izsákot. Leszállt a tevéről, és megkérdezte a szolgát: „Kicsoda az az ember, aki elénk jön a mezőn?” „Az én gazdám az” – válaszolta a szolga. Rebekka erre hamar fátylat vett elő, és eltakarta magát vele. A szolga pedig beszámolt Izsáknak mindarról, amit végzett.

Izsák aztán bevezette Rebekkát anyjának, Sárának sátrába. Feleségül vette, és annyira megszerette, hogy enyhült a fájdalma is, melyet anyja halála miatt érzett.

4

OLVASMÁNY Tóbiás könyvéből

(7,9c-10.11c-17)

(Isten kapcsolja össze a házastársak életét, és áldásával kíséri őket.)

Amikor az ifjú Tóbiás – Ráfael főangyal társaságában – betért rokonának, Ráguelnak házába, Ráguel felszólította őket, hogy üljenek le a lakomára terített asztalhoz. Tóbiás azonban így szólt: „Itt én ma nem eszem és nem iszom addig, míg nem teljesíted kérésemet, és meg nem ígéred, hogy nekem adod leányodat, Sárát.”

Miközben Ráguel húzódozott, és a kérőnek semmiféle választ nem adott, így szólt hozzá az angyal: „Ne töprengj! Add hozzá a leányodat! Kell, hogy ennek az istenfélő embernek a házastársa legyen. Ezért nem is lehetett ő másé.”

Ráguel erre így válaszolt: „Nem kételkedem abban, hogy Isten kegyesen fogadja könyörgésemet és könnyhullatásomat. Meg vagyok győződve: azért küldött titeket ide hozzám, hogy leányom vallásunk törvénye értelmében ne idegenhez kerüljön. Nyugodj meg tehát! Neked adom őt.” Erre megfogta leánya jobbkezét, belehelyezte Tóbiás jobbjába, és így szólt: „Legyen veletek az Isten, aki ősatyáinkkal szövetségre lépett! Ő kössön össze benneteket, és árassza bőséges áldását reátok!”

Majd írólapot vett elő, és elkészítették a házasságlevelet. Aztán lakomához ültek, és áldották az Istent.

5

OLVASMÁNY Tóbiás könyvéből

(8,5-10)

(A házastársak Isten dicsőségét szolgálják gyermekeik által.)

A menyegző estéjén így szólt Tóbiás hitveséhez, Sárához: „Szentek utódai vagyunk, azért nem élhetjük házaséletünket úgy, mint a pogányok, akik nem ismerik Istent.”

Erre mind a ketten felkeltek, és buzgón együtt imádkoztak, hogy semmi baj ne érje őket.

Tóbiás így imádkozott: „Uram, atyáim Istene! Áldjon téged az ég és a föld, a tenger, a források, a folyók és minden, amit teremtettél bennük! Te alkottad Ádámot a föld porából, és Évát adtad melléje segítő társul. Nos tehát, te tudod, Uram, hogy ezt a leányt, akit nővéremnek nevezek, nem érzékiségből veszem feleségül, hanem csak azért, mert utódokra vágyom, hogy bennük áldott legyen a te neved örökkön-örökké.”

Sára pedig így imádkozott: „Könyörülj rajtunk, Uram! Könyörülj rajtunk, hogy együtt öregedjünk meg egészségben mind a ketten!”

6

OLVASMÁNY az Énekek énekének könyvéből

(2,8-10.14.16a; 8,6-7a)

(Szerelmünkért és boldogságunkért áldozatot is kell hoznunk.)

Hallom, jön már a kedvesem.

Futva jön a hegyek között,

szökell a halmokon, mint a zerge

vagy mint a fiatal szarvas.

Itt áll már a házunk falánál,

benéz az ablakon,

átnézeget a rácson.

Íme, a kedvesem így szól hozzám:

„Kelj föl sietve, barátnőm,

jöjj, velem, szépséges galambom!

Olyan vagy, mint galamb a sziklaüregben,

a kőszikla rejtekében.

Hadd lássam az arcodat, hadd halljam a hangodat:

mert édes a hangod, és szép az arcod!”

Enyém a kedvesem, és én az övé vagyok.

Mint pecsétgyűrűdet, úgy hordj a szíved fölött,

úgy fűzz a karodra engem!

Mert a szerelem erősebb a halálnál,

a féltés könyörtelenebb az alvilágnál.

Szikrája izzó, tüzes szikra.

Tengernyi víz sem olthatja el a szerelmet,

folyamok sem tudják elsodorni.

Szerelméért feláldozza az ember házának egész

vagyonát. Szabad-e lenéznünk érte?

7

OLVASMÁNY Sirák fia könyvéből

(26,1-4.16-21; görögül 26,1-4.13-16)

(A jó feleség a családi otthon tündöklő napja.)

A jó asszonynak boldog férje van: megkétszereződik éveinek száma.

A derék asszony jól tartja urát, és az békésen tölti el éveit.

A jó feleség jó osztályrész: az istenfélő férfinak jut jótettei jutalmául. Akár gazdag, akár szegény, derűs a lelke, és az arca is vidám minden időben.

Az asszony kedvességével nyeri meg férjét, és okosságával növeli erejét.

A hallgatni tudó asszony Isten ajándéka, és felbecsülhetetlen a jólnevelt lélek.

Mindennél szebb a szemérmes asszony, és mindennél többet ér a mértéktartó lelkület.

Amilyen a felkelő nap Isten magas egén, olyan szép a jó családanya, és otthonának ékességére válik.

8

OLVASMÁNY Jeremiás próféta könyvéből

(31,31-32a. 33-34a)

(Isten szövetsége választott népével: a hitvestársi hűség jelképe.)

Így szól az Úr: „Elérkezik az az idő, hogy új szövetségre lépek választott népemmel. Nem olyan szövetségre, mint amilyent atyáikkal akkor kötöttem, amikor kézen fogtam őket, hogy kiszabadítsam Egyiptom földjéről.

Hanem ilyen lesz az a szövetség, amelyet majd megkötök népemmel: Ha eljön az ideje – mondja az Úr – a lelkükbe oltom törvényemet, és beleírom a szívükbe. Én Istenük leszek, ők pedig az én népemmé lesznek.

És attól fogva senki sem tanítja többé társát vagy testvérét arra, hogy „Ismerd meg az Urat!”, mert mindannyian ismerni fognak engem, a legkisebbtől a legnagyobbig.” Így szól az Úr.

Szentleckék

1

SZENTLECKE Pál apostolnak a rómaiakhoz írt leveléből

(8,31b-35.37-39)

(Akik ragaszkodnak Krisztushoz, azokat egymástól sem szakíthatja el semmi.)

Testvéreim! Ha Isten velünk, ki ellenünk? Aki saját Fiát sem kímélte, hanem mindnyájunkért áldozatul adta, hogyne ajándékozna nekünk mindent, ővele együtt!

Ki emelhet vádat Isten választottai ellen, hiszen Isten tette igazzá őket! Ki ítéli el őket? Velük van Jézus Krisztus, aki nemcsak meghalt, hanem fel is támadt, és közbenjár értünk az Isten jobbján.

Ki szakíthat el bennünket Krisztus szeretetétől? A nyomorúság vagy a nélkülözés? Az, hogy üldöznek minket, hogy éhezünk, hogy nincs megfelelő ruházatunk, hogy életveszély vagy kard fenyeget minket? Hiszen mindezeken diadalmaskodunk őáltala, aki szeret minket.

Biztos vagyok ugyanis abban, hogy sem halál, sem élet, sem angyalok, sem fejedelemségek, sem jelenvalók, sem eljövendők, sem hatalmasságok; sem magasság, sem mélység, sem egyéb teremtmény el nem szakíthat minket Isten szeretetétől, amely Jézus Krisztusban van, a mi Urunkban.

2

SZENTLECKE Pál apostolnak a rómaiakhoz írt leveléből

(12,1-2.9-18; vagy rövidebb formában 1-2.9-13)

(Testben-lélekben Istennek szolgálunk.)

Testvéreim! Isten irgalmára kérlek titeket: Adjátok testeteket élő, szent és Istennek tetsző áldozatul! Ez legyen a lelketek hódolata! Ne szabjátok magatokat a világhoz, hanem alakuljatok át, és újítsátok meg gondolkodástokat, hogy felismerjétek, mi az Isten akarata, mi a helyes, mi a kedves neki, és mi a tökéletes.

Szeressetek színlelés nélkül! Irtózzatok a rossztól, ragaszkodjatok a jóhoz! Testvéries szeretetben legyetek gyöngédek egymáshoz! A tiszteletadásban előzzétek meg egymást! A buzgóságban ne lankadjatok, legyetek tüzeslelkűek! Az Úr az, akinek szolgáltok. Reménykedjetek boldogan, viseljétek békességgel a nélkülözést, az imádságot abba ne hagyjátok!

Segítsetek a szükséget szenvedő híveken, és gyakoroljátok a vendégszeretetet!

(14-18:) Áldjátok üldözőiteket! Áldjátok és ne átkozzátok! Örüljetek az örvendezőkkel, sírjatok a sírókkal! Éljetek egyetértésben! Ne legyetek fennhéjázók, hanem alkalmazkodjatok az egyszerű emberekhez! Ne legyetek magatokkal eltelve!

Rosszért rosszal senkinek se fizessetek! Arra törekedjetek, ami jó minden ember szemében! Amennyire tőletek függ, éljetek mindenkivel békességben!

3

SZENTLECKE Pál apostolnak a korintusiakhoz írt első leveléből

(6,13c-15a.17-20)

(Az emberi test a Szentlélek temploma.)

Testvéreim! Testünk nem a kicsapongásért van, hanem az Úrért, az Úr pedig testünkért: Isten ugyanis feltámasztotta az Urat, és hatalmával minket is feltámaszt. Nem tudjátok-e, hogy testetek Krisztus tagja? Aki viszont az Úrral egyesül, egy lélek ővele.

Kerüljétek az erkölcstelenséget! Minden bűn, amelyet az ember elkövet, a testén kívül van, a parázna azonban a tulajdon teste ellen vét. Nem tudjátok-e, hogy testetek a bennetek lakó Szentlélek temploma, akit Istentől kaptatok? Nem tudjátok-e, hogy nem vagytok a magatokéi? Nagy volt a váltságdíjatok.

Dicsőítsétek meg tehát az Istent a testetekben!

4

SZENTLECKE Pál apostolnak a korintusiakhoz írt első leveléből

(12,31-13,8a)

(A boldog házasélet titka: az áldozatos szeretet.)

Testvéreim! Törekedjetek a legértékesebb kegyelmi ajándékokra! Most ezért egy mindennél magasztosabb utat mutatok nektek.

Beszéljek bár különféle nyelveken, szóljak akár az angyalok nyelvén: ha szeretet nincs bennem, csak zengő érc és pengő cimbalom vagyok.

Tudjam bár csodálatosan hirdetni az Isten igéjét, ismerjek bár minden titkot és minden tudományt, legyen bár olyan erős hitem, hogy megmozgassa a hegyeket: ha szeretet nincs bennem, semmi vagyok.

Osszam szét bár egész vagyonomat, sőt vessem oda testemet is úgy, hogy elégjek: ha szeretet nincs bennem, mit sem használ nekem.

A szeretet türelmes, a szeretet jóságos. A szeretet nem féltékeny. Nem kérkedik, nem gőgösködik. Nem kihívó, nem keresi a maga igazát. Haragra nem gerjed, a sértést nem tartja számon.

Nem örül a gonoszságnak, hanem örül az igazság győzelmének. Mindent eltűr, mindent remél, mindent elvisel.

A szeretet nem szűnik meg sohasem.

5

SZENTLECKE Pál apostolnak az efezusiakhoz írt leveléből

(5,2a.21-33; vagy rövidebb formában: 2a és 25-32)

(A szentségi házasság olyan, mint Krisztus kapcsolata egyházával.)

Testvéreim! Éljetek szeretetben, ahogy Krisztus is szeretett minket, és odaadta magát értünk!

(21-24:) Engedelmeskedjetek egymásnak Krisztus iránti tiszteletből! Az asszony úgy engedelmeskedjék férjének, mintha csak az Úrnak engedelmeskedne! Mert a férj a családfő az asszony mellett, amint Krisztus a feje az Egyháznak, amelyet megváltott, és a maga titokzatos testévé tett. Az Egyház engedelmesen követi Krisztust: ugyanígy az asszonynak is mindenben engedelmesen követnie kell férjét.

(25-32:) Férfiak! Úgy szeressétek feleségteket, ahogy Krisztus is szerette az Egyházat! Föláldozta magát érte, hogy a keresztségben isteni szavával megtisztítsa és megszentelje. Ragyogó tisztává akarta tenni egyházát, hogy ne legyen rajta se szeplő, se ránc, se más fogyatkozás, hanem egészen szent és szeplőtelen legyen. A férj tehát úgy szeresse feleségét, akárcsak a saját testét. Aki feleségét szereti, önmagát szereti.

A saját testét senki sem gyűlöli, hanem táplálja és gondozza, akárcsak Krisztus az Egyházat. Mert tagjai vagyunk testének. Ezért mondja a Szentírás: „Elhagyja az ember atyját és anyját, feleségéhez ragaszkodik, és a kettő egy ember lesz.” Nagy, szent titok ez. Én Krisztusra és az Egyházra vonatkoztatom.

(33:) Szeresse tehát mindegyiktek a feleségét, az asszonyok meg tiszteljék férjüket!

6

SZENTLECKE Pál apostolnak a kolosszeiekhez írt leveléből

(3,12-17)

(A tökéletes házasságot a szeretet köteléke tartja össze.)

Testvéreim! Úgy éljetek, mint Isten szent és kedves választottai! Legyen szívetekben irgalom, jóság, alázatosság, szelídség és türelem! Viseljétek el egymást, és bocsássatok meg egymásnak, ha valakinek panasza van a másik ellen! Ahogyan az Úr megbocsátott nektek, úgy ti is egymásnak. Főleg pedig lakjék szívetekben szeretet, mert ebben foglalható össze a tökéletesség!

Irányítsa szíveteket Krisztus békéje, hiszen erre hívott meg titeket az egy test közösségében. Hálásak legyetek! Töltsön el benneteket gazdagon Krisztus tanítása! Tanítsátok és intsétek egymást nagy bölcsességgel! Hálás szívvel énekeljetek Istennek zsoltárokat, himnuszokat és szent énekeket!

Bármit mondtok vagy tesztek, mindent az Úr Jézus Krisztus nevében tegyetek, és általa adjatok hálát az Atyaistennek!

7

SZENTLECKE Szent Péter apostol első leveléből

(3,1-9)

(Egyetértés, együttérzés és szerető jóindulat a házastársak erényei.)

Szeretteim! Az asszonyok engedelmeskedjenek férjüknek! Így ha talán nem hisznek is az igének, az asszony viselkedése szavak nélkül is megnyeri őket, hiszen látják feleségük istenfélő, tiszta életét.

Asszonyok, gondozzátok magatokat, de ne csak a külsőtöket! Nem elegendő a szép hajviselet, az arany ékszerek, meg a drága ruhák viselése. Isten előtt az ember rejtett énje az értékes: a szív a maga békés szelídségében és derűs nyugalmában. Ezeket az erényeket ápolták magukban mindig az istenfélő asszonyok. Bíztak az Istenben, és szót fogadtak férjüknek. Így engedelmeskedett Sára is Ábrahámnak, akit urának nevezett. Az ő leányai vagytok, ha jót tesztek, és semmi viszontagságtól nem féltek.

Férfiak! Ti is legyetek megértők a házaséletben, hiszen tudjátok, hogy feleségtek a gyengébb, női nemhez tartozik. Adjátok meg neki a tiszteletet, mert az asszony társatok a kegyelmi életben. Így nem lesz hiábavaló az imádságotok.

Végül pedig legyetek mindnyájan együttérzők, résztvevők, egymás iránt testvériesek, megértők és szerények! Rosszért rosszal, sérelemért sérelemmel ne fizessetek! Inkább áldást mondjatok, hiszen arra vagytok hivatva, hogy Isten áldása legyen az örökségetek.

8

SZENTLECKE Szent János apostol első leveléből

(3,18-24)

(Ha igazán szeretjük egymást, Isten lakik szívünkben.)

Szeretteim! Ne csak szóval hangoztassuk szeretetünket egymás iránt, hanem váltsuk is valóra cselekedetekben! Erről ismerjük fel, hogy az igazságból valók vagyunk-e, és így nyugtatjuk meg szívünket Isten előtt.

Ha a szívünk vádol is minket valamivel: Isten nagyobb a szívünknél. Ő mindent tud.

Szeretteim! Ha szívünk nem vádol, akkor teljes bizalommal lehetünk Istenhez. Bármit kérünk, megkapjuk tőle, hiszen megtartjuk parancsait, és úgy cselekszünk, ahogyan kedves előtte.

Az ő parancsa az, hogy higgyünk Fiában, Jézus Krisztusban, és hogy szeressük egymást az ő parancsa szerint. Aki megtartja parancsait, Istenben él, és Isten él őbenne.

Annak, hogy ő bennünk marad, a Szentlélek a bizonysága, akit ő adott nekünk.

9

SZENTLECKE Szent János apostol első leveléből

(4,7-12)

(Isten a színtiszta szeretet.)

Szeretteim! Szeressük egymást, mert a szeretet Istentől van! Mindenki, aki szeret, Istentől született, és ismeri az Istent. Aki nem szeret, nem ismeri az Istent, mert Isten maga a szeretet.

Isten szeretete abban nyilvánul meg, hogy elküldte egyszülött Fiát a világra, hogy őáltala éljünk. Szeretete abból is látható, hogy nem mi szerettük az Istent, hanem hogy ő szeretett minket, mégpedig annyira, hogy elküldte Fiát engesztelő áldozatul bűneinkért.

Szeretteim! Ha Isten ennyire szeretett minket, nekünk is szeretnünk kell egymást. Szemmel soha senki sem látta Istent. De ha szeretjük egymást, akkor Isten bennünk él, és szeretete tökéletes lesz bennünk.

10

SZENTLECKE a Jelenések könyvéből

(19,1.5-9a)

(Szent János leírja látomását a mennyei örömünnepről.)

És János, egy hatalmas tömeg örömujjongását hallottam a mennyben: „Alleluja! Üdv, dicsőség és hatalom legyen a mi Istenünknek!”

A trón felől pedig szózat harsogott: „Dicsőítsétek Istenünket ti, szolgái, mind, akik őt félitek, kicsinyek és nagyok!” Úgy hangzott, mint egy nagy sereg éneke, mint a nagy vizek zúgása, mint a zengő mennydörgés robaja: „Alleluja! Megkezdte uralmát Urunk, Istenünk, a Mindenható! Örvendezzünk! Ujjongjunk, és dicsőítsük őt! Elérkezett a Bárány menyegzőjének napja. Menyasszonya felkészült. Megadatott neki, hogy ragyogó fehérbe öltözzék.” A hófehér ruha a szentek igaz tetteit jelképezi.

Ekkor az angyalok egyike így szólt hozzám: „Írjad! Boldogok, akiket meghív lakomájára az isteni Bárány.”

Evangéliumok

1

EVANGÉLIUM Szent Máté könyvéből

(5,1-12a)

(Jézus boldogságot ígér azoknak, akik az evangélium szerint élnek.)

Jézus egy alkalommal látta, hogy nagy népsokaság jön hozzá. Fölment a hegyre, ott leült, tanítványai pedig köréje gyűltek. Azután beszélni kezdett, és így tanította őket:

„Boldogok, akik lelkükben szegények, mert övék a mennyek országa.

Boldogok a szelídek, mert az ő örökségük lesz a föld.

Boldogok, akik sírnak, mert részük lesz a vigasztalásban.

Boldogok, akik éhezik és szomjúhozzák az igazságot, mert vágyakozásuk beteljesedik.

Boldogok az irgalmasok, mert elnyerik az irgalmasságot.

Boldogok a tisztaszívűek, mert meglátják az Istent.

Boldogok a békességszerzők, mert ők Isten igazi gyermekei.

Boldogok, akik üldözést szenvednek az igazságért, mert övék a mennyek országa.

Boldogok vagytok, amikor szidalmaznak és üldöznek titeket, és hazudozva minden rosszat fognak rátok miattam.

Örüljetek és vigadjatok, mert jutalmatok bőséges a mennyben!”

2

EVANGÉLIUM Szent Máté könyvéből

(5,13-16)

(Krisztus híveinek példás élete tanítás az egész világnak.)

Jézus így tanított a hegyibeszédben:

Ti vagytok a föld sója. De ha egyszer a só ízét veszti, ugyan mivel adnak ízt neki? Nem való már egyébre, mint hogy kidobják, az emberek pedig eltapodják.

Ti vagytok a világ világossága. Nem lehet elrejteni a hegyre épült várost. Világosságot sem azért gyújtanak, hogy véka alá rejtsék, hanem lámpatartóra teszik, hogy világítson mindenkinek a házban. Úgy világítson a ti világosságtok az emberek előtt, hogy lássák jó cselekedeteiteket, és dicsőítsék érte mennyei Atyátokat!

3

EVANGÉLIUM Szent Máté könyvéből

(7,21.24-29; rövidebb formában: 21,24-25)

(Házasságunkat Jézus tanítására építsük!)

Jézus így tanított a hegyibeszédben:

„Nem mindenki jut be a mennyek országába, aki mondogatja nekem: Uram, Uram! – hanem csak az, aki teljesíti mennyei Atyám akaratát.

Aki hallgatja tanításomat, és tetteiben követi, hasonló a bölcs emberhez, aki szikla-alapra építette házát. Amikor aztán zuhogni kezdett a záporeső, és jött a hömpölygő áradat, kitört a szélvihar, és nekirontott a háznak, az nem dőlt össze, mert sziklára épült.

(26-29:) Aki pedig hallgatja tanításomat, de tetteiben nem követi, hasonló az oktalan emberhez, aki homokra építette házát. Amikor aztán zuhogni kezdett a záporeső, és jött a hömpölygő áradat, kitört a szélvihar, és megrohanta a házat, az összedőlt, és nagy romhalmaz lett belőle.”

Ezzel Jézus befejezte a hegyibeszédet. A népsokaság elragadtatva hallgatta tanítását, mert úgy tanította őket, mint akinek hatalma van, és nem úgy, mint az írástudók.

4

EVANGÉLIUM Szent Máté könyvéből

(19,3-6)

(Jézus tanítása a házasság felbonthatatlanságáról.)

Egy alkalommal a farizeusok próbára akarták tenni Jézust. Odamentek hozzá, és megkérdezték: „Szabad-e a férjnek bármi okból elbocsátania feleségét?”

Jézus így felelt: „Nem olvastátok-e, hogy a Teremtő kezdetben férfinak és nőnek teremtette az embert, és azt mondta: Elhagyja az ember atyját és anyját, feleségéhez ragaszkodik, és a kettő egy ember lesz.

Így már nem ketten vannak, hanem csak egy ember. Amit tehát Isten egybekötött, ember szét ne válassza!”

5

EVANGÉLIUM Szent Máté könyvéből

(22,35-40)

(A szeretet parancsa a legfőbb törvény.)

Egy alkalommal az egyik törvénytudó próbára akarta tenni Jézust, és megkérdezte tőle: „Mester! Melyik a legfőbb parancs a Törvényben?”

Jézus úgy felelt: „Szeresd Uradat, Istenedet egész szívvel, egész lélekkel és egész elmével! Ez az első és a legfontosabb parancs. A második hasonló hozzá: Szeresd embertársadat, mint önmagadat! Erre a két parancsra épül az egész Törvény és a próféták tanítása.”

6

EVANGÉLIUM Szent Márk könyvéből

(10,6-9)

(Jézus tanítása a házasság felbonthatatlanságáról.)

Amikor a farizeusok a házasság felbontásáról kérdezték Jézust, ő így válaszolt:

„Isten már a teremtéskor, kezdettől fogva férfit és nőt alkotott. A férfi ezért elhagyja atyját és anyját, feleségével tart, és ketten egy emberré lesznek. Ettől kezdve már nem ketten vannak, hanem egy ember.

Amit tehát Isten egybekötött, azt ember szét ne válassza!”

7

EVANGÉLIUM Szent János könyvéből

(2,1-11)

(Jézus a házastársak mellé áll, és isteni hatalmával segíti őket.)

Jézust – nyilvános működése kezdetén – tanítványaival együtt meghívták menyegzőre a galileai Kánába. Jézus anyja is ott volt.

Amikor fogyni kezdett a bor, Jézus anyja így szólt Fiához: „Nincs boruk.” Jézus azt felelte neki: „Asszony, a mi gondunk ez? Még nem jött el az én órám.” Anyja mégis így szólt a szolgáknak: „Bármit mond nektek, tegyétek meg!”

A zsidóknál szokásos mosakodáshoz állt ott hat nagy kőedény, amelyekbe egyenként két-három mérőnyi víz férhetett. Jézus így szólt a szolgákhoz: „Töltsétek meg az edényeket vízzel!” Színültig megtöltötték. Akkor azt mondta Jézus: „Merítsetek most, és vigyetek belőle a násznagynak!” Vittek neki.

A násznagy megízlelte a borrá vált vizet, de nem tudta, honnét van. Csak a szolgák tudták, akik a vizet merítették. Gyorsan előhivatta azért a vőlegényt, és szemére vetette: „Mindenki először a jó bort teszi az asztalra, és csak később adja a gyengébbet, amikor már megittasodtak. Te ellenben mindeddig tartogattad a jó bort.”

A galileai Kánában művelt Jézus először csodát. Megmutatta isteni hatalmát, és tanítványai hittek benne.

8

EVANGÉLIUM Szent János könyvéből

(15,9-12)

(Maradjatok meg a szeretetben Jézus iránt és egymás iránt!)

Búcsúbeszédében – az utolsó vacsorán – Jézus ezt mondta tanítványainak:

Ahogyan az Atya szeret engem, úgy szeretlek én is titeket. Maradjatok meg az én szeretetemben! Ha parancsaimat megtartjátok, megmaradtok az én szeretetemben, mint ahogy én is megtartom Atyám parancsát, és megmaradok az ő szeretetében.

Ezeket azért mondtam el nektek, hogy örömöm teljék bennetek. és a ti örömötök is teljes legyen. Az én parancsom az, hogy úgy szeressétek egymást, ahogy én szeretlek titeket.

9

EVANGÉLIUM Szent János könyvéből

(15,12-16)

(Akik szeretik egymást, készek még az életüket is feláldozni egymásért.)

Búcsúbeszédében – az utolsó vacsorán – Jézus ezt mondta tanítványainak.

Ez az én parancsom: Úgy szeressétek egymást, ahogyan én szeretlek titeket! Nincs annál nagyobb szeretet, mint amikor valaki feláldozza az életét barátaiért.

Ti akkor vagytok a barátaim, ha megteszitek, amit parancsolok nektek. Nem nevezlek titeket többé szolgáknak, hiszen a szolga nem tudja, mit cselekszik az ura. Barátaimnak hívlak titeket, mert mindent tudtotokra adtam, amit Atyámtól hallottam.

Nem ti választottatok engem magatoknak, hanem én választottalak ki titeket, és arra rendeltelek, hogy elmenjetek a világba, és gyümölcsöt teremjetek: maradandó gyümölcsöt. Akkor Atyám mindent megad majd nektek, bármit kértek tőle az én nevemben.

10

EVANGÉLIUM Szent János könyvéből

(17,20-26; rövidebb formában: 20-23)

(Az Istenhez való ragaszkodás a házasság igazi összetartó kapcsa.)

Jézus az utolsó vacsorán szemét az égre emelte, és így imádkozott:

„Szent Atyám! Nemcsak azokért könyörgök, akiket nekem adtál, hanem azokért is, akik az ő szavuk nyomán hisznek majd bennem. Eggyek legyenek mindnyájan! Amint te, Atyám, bennem vagy, és én tebenned, úgy legyenek ők is egyek mibennünk, és így elhiggye a világ, hogy te küldtél engem! Én megadtam nekik a dicsőséges (isteni) életet, amit te nekem adtál, hogy (általa) egyek legyenek (a szeretetben), amint mi egyek vagyunk: én bennük, te pedig énbennem. Legyenek tökéletesen egyek, és tudja meg így a világ, hogy te küldtél engem, őket pedig szeretetedbe fogadtad ugyanúgy, ahogyan engem szerettél!

(24-26:) Atyám! Azt akarom, hogy ahol én vagyok, ott legyenek velem azok, akiket nekem adtál. Lássák dicsőségemet, melyet te adtál nekem, hiszen te már a világ teremtése előtt szerettél engem! Én igaz Atyám! A világ nem ismert meg téged. Én azonban ismerlek, és így ők is megismerték, hogy te küldtél engem. Megismertettem velük nevedet, és ezután is megismertetem, hogy bennük legyen a szeretet, amellyel te szeretsz engem, és én őbennük legyek.”

Egyéb választható liturgikus szövegek

Könyörgések

1

Pap:

Könyörögjünk!

(Rövid csend: kéréseinkre gondolunk.)

Istenünk, te a hitvesi köteléknek

szent és fenséges értelmet adtál.

Azt akartad, hogy a házasság szövetség

Krisztusnak és az ő egyházának szent kapcsolatát jelezze.

Add meg, kérünk, szolgáidnak,

hogy amit hitükkel elfogadnak,

az életükkel váltsák valóra.

A mi Urunk, Jézus Krisztus, a te Fiad által,

aki veled él és uralkodik a Szentlélekkel egységben,

Isten mindörökkön-örökké.

Hívek:

Ámen.

2

Pap:

Könyörögjünk!

(Rövid csend: kéréseinkre gondolunk.)

Add meg, kérünk, mindenható Istenünk,

hogy e híveid, akik most házasságkötésre készülnek,

egyre inkább növekedjenek hitükben,

és hívő utódokkal gyarapítsák egyházadat.

A mi Urunk, Jézus Krisztus, a te Fiad által,

aki veled él és uralkodik a Szentlélekkel egységben,

Isten, mindörökkön-örökké.

Hívek:

Ámen.

3

Pap:

Könyörögjünk!

(Rövid csend: kéréseinkre gondolunk.)

Istenünk!

Amikor az emberi nemet teremtetted,

azt akartad, hogy a férfi és a nő eggyé legyen.

E híveidet, akik most egymással életszövetségre

kívánnak lépni,

kösd össze a szeretet egyesítő kötelékével;

hogy akiket a termékeny szeretet szolgálatára hívtál,

legyenek a te nagy szereteted tanúi a világban!

A mi Urunk, Jézus Krisztus, a te Fiad által,

aki veled él és uralkodik a Szentlélekkel egységben,

Isten, mindörökkön-örökké.

Hívek:

Ámen.

Zsoltárok

1

ZSOLTÁR (33,2-3.4-5.6-7.8-9) – 4g tónus

E.:

Minden időben áldom az Istent: – dicséretét szüntelenül zengi szájam.

Boldogan dicsőítem az Urat. – Hallja meg, és örvendjen minden szenvedő!

H.:

Ízleljétek és lássátok, – mily jó az Isten hozzánk! (9a)

Vagy: Minden időben mondom: – Áldott legyen az Isten! (2a)

E.:

Magasztaljátok az Urat velem együtt! – Szent nevét mindnyájan áldjuk!

Az Úrhoz fordultam, és meghallgatott engem: – megszabadított minden bajból.

H:

Ízleljétek és lássátok... vagy: Minden időben...

E.:

Nézzetek rá, és lelketek földerül, – arcotokat nem éri szégyen!

Meghallgatta az Úr a szegényt, mert hozzá kiáltott, – és megszabadította minden kíntól.

H.:

Ízleljétek és lássátok... vagy: Minden időben...

E.:

Körülbástyázza és megmenti az Isten angyala – az istenfélő embert.

Ízleljétek és lássátok, mily jó az Isten hozzánk! – Boldog ember, aki bízik benne.

H.:

Ízleljétek és lássátok... vagy: Minden időben...

2

ZSOLTÁR (102,1-2.8 és 13,17-18a) – 11. tónus

E.:

Áldjad, lelkem, az Urat! – Egész bensőm az ő szent nevét áldja!

Áldjad, lelkem, az Urat, – és feledd, hogy hozzád milyen jó volt!

H.:

Irgalmas a mi Urunk, Istenünk – könyörületre hajlik szíve. (8a)

Vagy: Örökkévaló az Isten jósága, – az istenfélőket soha el nem hagyja. (17)

E.:

Irgalmas és kegyelmes a mi Istenünk, – nagyirgalmú és hosszantűrő.

Amint az atya könyörül gyermekén, – úgy könyörülsz az istenfélőn.

H.:

Irgalmas a mi Urunk... vagy: Örökkévaló...

E.:

Örökkévaló az Isten jósága, – az istenfélőket soha el nem hagyja.

Unokáikra is átszáll hűsége, – ha megtartják a vele kötött szövetséget.

H.:

Irgalmas a mi Urunk... vagy: Örökkévaló...

3

ZSOLTÁR (111,1-2.3-4.5-7a.7bc-8,9) – 2. tónus

E:

Boldog ember, ki féli az Urat: – aki Isten törvényében  leli kedvét.

Tekintélyes lesz ivadéka a földön: – az igazak fiait áldani fogják.

H.:

Boldog az olyan ember, – aki Isten törvényében leli kedvét. (1b)

Vagy: Alleluja! (2. szám)

E.:

Jólét és bőség lakja családi otthonát; – bőkezűsége meg nem szűnik.

Jósága tündöklik, mint lámpás az éjben: – igazságos, kegyes és jószívű.

H:

Boldog az olyan ember... vagy: Alleluja!

E.:

Boldog, aki könyörül, és szívesen segít másokon, – törvényhez igazítja minden léptét.

Soha-soha meg nem rendül, – igaz emléke örökké megmarad.

H.:

Boldog az olyan ember... vagy: Alleluja!

E.:

Rossz hírektől nincs mit félnie: – erősszívű, mert bízik az Úrban.

Állhatatos és meg nem rendül, – ellenségei szégyent vallanak.

H.:

Boldog az olyan ember... vagy: Alleluja!

E.:

A szegényeknek bőkezűen juttat, – jósága megmarad örökkön örökké; – tekintélye és dicsősége nagyra növekszik.

H.:

Boldog az olyan ember... vagy: Alleluja!

4

ZSOLTÁR (127,1-2.3.4-5) – 6. tónus

E.:

Boldog ember, ki féli az Urat, – aki az Úrnak ösvényén halad.

Kezed munkáját élvezni fogod, – boldog leszel, és jól leszen sorod.

H.:

Boldog lesz az az ember, – aki féli az Istent. (1a)

Vagy: Áldott lesz az olyan ember, – aki tiszteli Istent. (4)

E.:

Feleséged, mint szépen termő szőlőtő oldalad mellett; – fiaid mint olajfa-csemeték asztalod körül.

H.:

Boldog lesz... vagy: Áldott lesz...

E.:

Bizony, így nyer áldást az a férfiú, –- aki féli az Istent. Az Úr áldjon meg téged Sionról, – hogy örömmel láthasd szüntelen családod erényes életét!

H.:

Boldog lesz... vagy: Áldott lesz...

5

ZSOLTÁR (144,8-9.10 és 15.17-18) – 5. tónus

E.:

Könyörületes az Úr, és kegyes hozzánk, – nagyirgalmú és hosszantűrő.

Mindenkihez jóságos vagy, Istenem, – irgalmas vagy minden művedhez.

H.:

Jó az Isten, jót ád: – szereti minden művét. (9a)

E.:

Műveid, Uram, nevedet hirdetik, – és magasztalnak minden szentjeid.

Mindenkinek szeme tebenned bízik: – te adsz nekik eledelt alkalmas időben.

H:

Jó az Isten...

E.:

Igazságosak Isten összes útjai, – és szentnek bizonyul minden tettében.

Közel van Isten mindazokhoz, akik segítségül hívják, – akik tiszta szívvel oltalmát kérik.

H.:

Jó az Isten...

6

ZSOLTÁR (148,1-2.3-4.9-10.11-12ab.12c-14a) – 8.G. tónus

E.:

Dicsérjétek Istent az égből, – dicsérjétek, aki a mennyben laktok!

Dicsérjétek mindnyájan, angyalok, – dicsérjétek égi seregek!

H.:

Áldott legyen az Isten: – dicsőítve zengjük szent nevét! (12c)

Vagy: Alleluja! (8. szám)

E.:

Dicsérd nap, és dicsérd holdvilág, – dicsérjétek fénylő csillagok!

Dicsérjétek égi magasok! – Dicsérje a felhők tengere!

H.:

Áldott legyen... vagy: Alleluja!

E.:

Dicsérjétek hegyek és halmok, – gyümölcsfák és szálas cédrusok!

Minden állat: vadak és szelídek, – csúszómászók és röpke szárnyasok!

H.:

Áldott legyen... vagy: Alleluja!

E.:

Fejedelmek, népek és nemzetek; – mindnyájan, kik uralkodtok és bírák vagytok!

Ifjú legények és hajadon leányok, – minden öreg és minden gyermek!

H.:

Áldott legyen... vagy: Alleluja!

E.:

Isten nevére áldást mondjatok! – Fölségesnek csak őt hívják.

Dicsősége meghalad eget és földet. – Felmagasztalja hívő népét.

H.:

Áldott legyen... vagy: Alleluja!

Allelujás és evangélium előtti versek

1

Alleluja! Alleluja!

Isten színtiszta szeretet. – Mi is szeressük egymást, amint ő szeret minket! (1Jn 4,8 és 11)

Alleluja! (Nagyböjtben az Alleluják elmaradnak.)

2

Alleluja! Alleluja!

Aki szeret, az mind Isten gyermeke, – és valóban ismeri Istent. (1Jn 5,7b)

Alleluja! (Nagyböjtben az Alleluják elmaradnak.)

A gyűrűk megáldása

1

Álld + meg, Uram, ezeket a gyűrűket,

melyeket a te nevedben megáldunk!

Akik e gyűrűket viselik,

legyenek az egymás iránti hűségben állhatatosak,

maradjanak meg békességben és szent akaratodban,

és éljenek mindig kölcsönös szeretetben!

Krisztus, a mi Urunk által.

Hívek:

Ámen.

2

Áldja + meg az Úr ezeket a gyűrűket,

amelyeket a kölcsönös szeretet és

hűség jeléül most egymás ujjára húztok!

Hívek:

Ámen.

Esküformák

1

Isten engem úgy segéljen,

Nagyasszonyunk, a boldogságos Szűz Mária

és Istennek minden szentjei,

hogy a jelenlevő N.-t szeretem,

szeretetből veszem feleségül

(szeretetből megyek hozzá feleségül)

Isten rendelése szerint,

az Anyaszentegyház törvénye szerint,

és hogy őt el nem hagyom

holtomiglan-holtáiglan

semmiféle bajában.

Isten engem úgy segéljen!

2

Az esküforma néhány szakasza a nem-katolikus fél kívánságára mellőzhető:

Isten engem úgy segéljen,

(Nagyasszonyunk, a boldogságos Szűz Mária

és Istennek minden szentjei,)

hogy a jelenlevő N.-t szeretem,

szeretetből veszem feleségül

(szeretetből megyek hozzá feleségül)

Isten rendelése szerint,

az (Anyaszent)egyház törvénye szerint,

és hogy őt el nem hagyom

holtomiglan-holtáiglan

semmiféle bajában.

Isten engem úgy segéljen!

Egyetemes könyörgések

1

Pap:

Testvéreim! A kenyérrel és a borral együtt vigyük most Isten elé könyörgéseinket az új házastársakért és minden keresztény családért!

Lektor:

1. Áldd meg, Urunk, a keresztény családokat, hogy jó példájuk által tanúságot tegyenek rólad a világban!

Hívek:

Kérünk téged, hallgass meg minket!

Lektor:

2. Adj, Urunk, békét hazánknak és az egész emberiségnek, hogy a háború kegyetlensége el ne szakítsa a házastársakat egymástól.

Hívek:

Kérünk téged, hallgass meg minket!

Lektor:

3. Őrizd meg, Urunk, az új házastársakat a hit szerint való életben és az áldozatos szeretetben!

H:

Kérünk téged, hallgass meg minket!

Lektor:

4. Add meg nekik, hogy életükből  élet, hitükből hit, imádságukból imádság, szeretetükből szeretet fakadjon!

Hívek:

Kérünk téged, hallgass meg minket!

Lektor:

5. Családjukért vállalt gondjaikat, áldozataikat tedd, Urunk, érdemszerzővé kegyelmed által, és jutalmazd meg az örök boldogsággal!

Hívek:

Kérünk téged, hallgass meg minket!

Pap:

Urunk és Istenünk! Hallgasd meg hívő néped alázatos kéréseit!  Te vagy a jóság forrása. Áraszd el nagy szeretettel azok lelkét, akik hívő bizalommal járultak oltárod elé! Krisztus, a mi Urunk által.

Hívek:

Ámen.

2

Pap:

Testvéreim! Imádkozzunk, hogy a most megkötött életszövetség Isten dicsőségét szolgálja, és az igaz keresztény élet iskolája legyen!

Lektor:

1. Add meg, Urunk, az új házastársaknak, hogy érdemszerző életükkel gyarapítsák egyházad kegyelmi kincseit!

Hívek:

Kérünk téged, hallgass meg minket!

Lektor:

2. Add meg, Urunk, hogy egymást önzetlenül szeressék, és ezáltal az irántad való szeretetben is erősödjenek!

Hívek:

Kérünk téged, hallgass meg minket!

Lektor:

3. Add meg, Urunk, hogy példájukból összetartást, megértést és jóindulatot tanuljon a világ!

Hívek:

Kérünk téged, hallgass meg minket!

Lektor:

4. Add meg, Urunk, hogy egymást mindig áldozatkész lélekkel segítsék a földi és az örök élet útján!

Hívek:

Kérünk téged, hallgass meg minket!

Lektor:

5. Add meg, Urunk, hogy kölcsönös szeretetük a világ csábításai között is megtartsa őket a hűség kötelékében!

Hívek:

Kérünk téged, hallgass meg minket!

Pap:

Kérünk, mindenható Istenünk, tekints kegyesen híveidre, akiket sírig tartó életszövetségben kapcsoltál össze egymással! Kegyelmed segítse őket földi kötelességeik teljesítésében, és tegye méltóvá az örök boldogságra! Krisztus, a mi Urunk által.

Hívek:

Ámen.

Felajánló könyörgések

1

Pap:

Kérünk, Urunk,

fogadd el felajánlott adományainkat

e házasságkötés szent ünnepén!

Te rendelted ezt a szentséget:

viseld tehát gondját azoknak,

akik házasságban élnek.

Krisztus, a mi Urunk által.

Hívek:

Ámen.

2

Pap:

Hallgasd meg, Urunk, könyörgésünket,

és fogadd jóságosan adományainkat

e híveidért,

akik szent életszövetségre léptek egymással!

A szent áldozat bemutatása erősítse meg őket

kölcsönös vonzalmukban

és az irántad való szeretetben!

Krisztus, a mi Urunk által.

Hívek:

Ámen.

Prefációk

1

Mert bizony méltó és igazságos, illő és üdvös,

hogy mindig és mindenütt hálát adjunk néked,

mi Urunk, szentséges Atyánk, mindenható örök Isten:

Krisztus, a mi Urunk által.

Mert új szövetséget kötöttél népeddel,

hogy mindazt, akit megváltottál Krisztus halálának és feltámadásának szent titka által,

isteni természeted részesévé tedd Őbenne, és örökölje a mennyei dicsőséget is véle együtt.

A férfi és a nő házassága által jelezted a Krisztus jóságából áradó kegyelmek kincseit,

és azt akarod, hogy ez a szent cselekmény tárja fel újra az isteni szeretet csodálatra méltó tervét.

Mi ezért az angyalokkal és az összes szentekkel együtt dicsőítünk Téged, és vég nélkül mondjuk:

Szent vagy, szent vagy, szent vagy...

2

Mert bizony méltó és igazságos, illő és üdvös, hogy mindig és mindenütt hálát adjunk néked,

mi Urunk, szentséges Atyánk, mindenható örök Isten:

Mert ajándékozó jóságodban embert alkottál,

és nagy méltóságot adtál néki:

a férfi és a nő szentségi közös életét szereteted igaz képmásának szántad.

Az embert ugyanis, akit szerető jóságod alkotott, a szeretet gyakorlására hívod szüntelen,

hogy az isteni örök Szeretet részesévé váljék.

A szent házasság, szereteted jelképe, mint titokzatos kegyelmi forrás

megszenteli az emberi szerelmet, Krisztus, a mi Urunk által.

Az angyalokkal és az összes szentekkel együtt

dicséreted himnuszát őáltala zengjük, és vég nélkül mondjuk:

Szent vagy, szent vagy, szent vagy...

Nászáldás

A pap – az új házasok felé fordulva – összetett kézzel mondja vagy énekli a következő imádságot (ha nem mind a két házastárs áldozik, a bevezető rész zárójelbe tett szakasza elhagyható):

E testvéreinkért, akik házasságkötésre az oltárhoz járultak,

(és részesülnek Krisztus testében és vérében,)

kérjük Urunkat, hogy egymással mindig kölcsönös szeretetben éljenek!

Most rövid szünet következik, hogy mindnyájon csendben imádkozhassanak. Utána a pap kiterjesztett kézzel folytatja az imádságot. (A következő két bekezdésből az egyik elhagyható, hogy csak az maradjon meg, amelyik a leginkább összhangban van az ige-liturgia valamelyik olvasmányával.)

A)

Szentséges Atyánk, Istenünk,

te férfit és nőt alkottál, amikor képmásodra megteremtetted az embert,

hogy együtt töltsék be feladatukat a Földön, testi-lelki egységben.

B)

Istenünk, te jóságodban szövetséget kötöttél választott népeddel, és ezt a szövetséget a kölcsönös hitvesi szeretet által szemléltetted számukra.

Az újszövetségi házasságot még tökéletesebb jelképpé tetted, midőn azt akartad, hogy keresztény híveid házassága tárja fel előttünk Krisztus és az Egyház jegyesi kapcsolatának szent titkát.

Légy kegyes (N. és N.) szolgáid iránt, és terjeszd föléjük áldó jobbodat!

Add, Urunk, hogy szentségi házasságuk egész folyamán a te szereteted ajándékait osszák meg egymással, és miközben kölcsönösen tanújelét adják, hogy köztük lakozol, egy szív és egy lélek legyenek.

Azt is add meg, Istenünk, hogy otthonukat, melyet alapítanak, szorgalmas munkával gondozzák, és gyermekeiket az evangélium törvénye szerint formálva, mennyei családod számára neveljék!

N. szolgálódra áradjon kegyes áldásod, hogy hitvesi és anyai kötelességének élve a családnak tiszta szeretettel viselje gondját, és kedvességével honosítsa meg benne a bizalom légkörét!

N. szolgádat is kísérje, Urunk, mennyei áldásod, hogy híven teljesítse minden kötelességét, mint hűséges hitvestárs és családjának gondos atyja!

Add kegyesen, szentséges Atyánk, Istenünk, hogy ők, akik színed előtt házasságra léptek, és asztalodhoz kívánnak járulni, a mennyei lakomának is boldog részesei legyenek egykor, Krisztus, a mi Urunk által.

Hívek:

Ámen.

Áldozási énekek

1

Krisztus szerette egyházát, és önmagát áldozta érte, – hogy szentté és szeplőtelenné tegye önmagának. (vö. Ef 5,25.27)

Húsvéti időben hozzáadandó: Alleluja!

2

Jézus mondja: „Új parancsot adok nektek: – Szeressétek egymást, ahogy az én szívem szeret titeket! (Jn 13,34)

Húsvéti időben hozzáadandó: Alleluja!

Áldozás utáni könyörgések

1

Pap:

Könyörögjünk!

Vendégül láttál minket, Urunk, szent asztalodnál. Kérünk, hogy akiket a házasság szentsége összekapcsol, mindig ragaszkodjanak hozzád,

és neved dicsőségét terjesszék az emberek között.

Krisztus, a mi Urunk által.

Hívek:

Ámen.

2

Pap:

Könyörögjünk!

Engedd, kérünk, mindenható Istenünk,

hogy e híveidet szüntelenül erősítse a szentáldozás kegyelme, és mindnyájan részesedjünk a most bemutatott áldozat erejében.

Krisztus, a mi Urunk által.

Hívek:

Ámen.

Záró áldás

Pap:

A mi Urunk, Jézus Krisztus, aki megjelent a kánai mennyegzőn, adja reátok és hozzátartozóitokra bőséges áldását!

Hívek:

Ámen.

Pap:

Ő, aki mindhalálig szerette egyházát, szüntelenül árassza szeretetét szívetekbe!

Hívek:

Ámen.

Pap:

Adja meg nektek az Úr, hogy miközben hittel valljátok az ő feltámadását, reménykedve várjátok az örök boldogságot!

Hívek:

Ámen.

Pap:

És titeket is mindnyájatokat, akik itt együtt vagytok, áldjon meg a mindenható Isten: az Atya, + a Fiú és a Szentlélek!

Hívek:

Ámen.

Függelék: A nagy nap előkészítése

Az esküvő nagy napjára mindenképpen fel kell készülni, hogy az valóban felejthetetlen legyen.

Ennek a szép napnak a jegyespár a főszereplője, nekik kell eldönteniök, hogy milyen stílust adjanak neki, lehetőleg figyelembevéve családjaik kívánságát is.

Jó előre kell felkérniök a tanúkat: olyanokat, akik különösen kedvesek előttük és szívesen látják maguk mellett ez ünnepi alkalommal.

Idejekorán kell kiválasztaniok a templomot – elsősorban a menyasszony plébánia-temploma jön figyelembe – és az esetleges lakoma színhelyét is.

Gondosan és jó előre össze kell írni a meghívandókat is. Jól bevált módszer, hogy különböző lapokon megjelöljük a meghívandók nagyobb körét (pl. rokonság, iskolatársak, munkatársak, barátok, stb.) s erre időnként feljegyezzük az odatartozó, épp eszünkbe jutott személyek nevét. Így pár hét alatt kialakul a szinte teljes névsor, miután a jegyesek összeegyeztették feljegyzéseiket. Természetesen szűk kör lesz az, akik az esküvői lakomán is hivatalosak, és ismét egy másik csoport, akiket nem a templomi, hanem az állami esketésre hívnak meg. Ennek megfelelően sokan kétféle meghívót nyomtatnak és mellékelik néhány mellé a lakomára szóló meghívást is.

A templomi esküvőre szóló meghívó is visszatükrözheti az öntudatos nagykorú keresztényt. Régen a szülők közölték gyermekeik esküvőjét és hívták meg a vendégeket. Milyen másképp hangzik egy ilyenfajta meghívó: „Kovács János, építészmérnök és Nagy Ilona, műszaki rajzoló örömmel közlik, hogy 1974. január 20-án, 16 órakor a ........-i Szent Család Plébániatemplomban szentmise keretében a házasság szentségét szolgáltatják ki egymásnak. Szeretettel meghívják Önt és családját, hogy együtt ünnepeljenek és imádkozzanak velük együtt, életük nagy napján.”

A meghívókat idejekorán kell szétküldeni, hogy minél többen el tudjanak jönni.

A nagy napon pihenten, jól kialudtan kell résztvenni. Épp ezért ne hagyjunk az utolsó pillanatra olyan teendőket, amelyeket előbb, vagy mások által is el lehet végeztetni, különben agyonhajszoltság és idegesség lesz az eredmény.

Jó a szerepeket szétosztani: legyen, aki a templomban állítja össze a menetet és működik rendezőként; másvalaki gondoskodjék arról, hogy elég autó álljon rendelkezésre a templomba, illetve a lakomára vonuláskor; ismét másé lehet a lakoma elrendezésének (ültetési rend, vendéglőssel tárgyalás stb.) a dolga.

Az itt inkább városi helyzetet szem előtt tartó tanácsokat megfelelően kell a falusi viszonyokra alkalmazni, a helyi szokások figyelembevételével. Gondolunk itt például a násznagyok szerepére, az esküvői menetre a falun keresztül, a családi háznál folyó lakodalomra s az összes, folklorisztikus szempontból megőrzendő mozzanatokra, aminők például az egyes helyeken szokásos rigmusok a lakodalmi fogások előtt.

Alkalmasan meg lehet rendezni a „nászajándékok” kérdését is. Természetes törekvés, hogy a fiatal párt jövendő háztartásuk berendezéséhez segítik szeretteik. Jó ezért előre listát készíteni, hogy mijük van és mijük hiányzik még, és ezt a listát, kérdezés esetén, a rokonoknak és barátoknak megtekintésre odaadni.

Források

A liturgikus rész alapjául teljes mértékben a Magyar Katolikus Püspöki Kar 1971. március hó 10-én kiadott „Ordo Celebrandi Matrimonium. A házasságkötés szertartása” c. kézirat gyanánt Budapesten megjelent kiadvány szolgált.

A „Miért egyházi esküvő?” és „Mire kötelez az egyházi esküvő?” c. fejezetekben részint a Fetes et Saisons (Párizs) c. folyóirat idevonatkozó számaira (főként a „Le Sacrement de Mariage”) részint sorozatunk „Életre szólóan szeretni” c. első kötete megfelelő fejezetére, a gyakorlati részekben pedig tapasztalatainkra és számos paptestvérünkkel közös gyakorlatunkra támaszkodtunk.

A szerkesztő

Table of Contents

Impresszum

Tartalomjegyzék

Előszó helyett. Kedves Ifjú Pár!

Miért egyházi esküvő?

Mire kötelez az egyházi esküvő?

Részvétel az esküvőn

Házasságkötés misén kívül

A házasságkötés szertartása

Házasságkötés mise keretében

Házasságkötés katolikus és meg nem keresztelt jegyes között

Szentírási szövegek esküvőre

Ószövetségi olvasmányok

Szentleckék

Evangéliumok

Egyéb választható liturgikus szövegek

Könyörgések

Zsoltárok

Allelujás és evangélium előtti versek

A gyűrűk megáldása

Esküformák

Egyetemes könyörgések

Felajánló könyörgések

Prefációk

Nászáldás

Áldozási énekek

Áldozás utáni könyörgések

Záró áldás

Függelék: A nagy nap előkészítése

Források

35-39

25.

52-55.

18. oldalon.

56.

55.

57.

28.

59-60.

51.

16.

17.

21

58.

58-59.

22.

61.

23.